title: Nano Ganesh

text: Joissakin paikoissa Intiassa maanviljelijät joutuvat kävelemään useita kilometrejä käynnistääkseen peltojaan kastelevat pumput. Sähkönjakelun oikullisuuden takia he usein saavat tietää sähkökatkosta vasta pumpulla. Nano Ganeshin avulla he pystyvät etätarkistamaan sähkötilanteen ja käynnistämään tai sammuttamaan pumpun automaattisesti matkapuhelimellaan. Näin maanviljelijän elämä helpottuu, kun hänen ei tarvitse kulkea pumpuille vaikeissa olosuhteissa. Sen lisäksi heidän ei tarvitse enää pelloille mennäkseen herätä keskellä yötä, kuten aiemmin, sillä sähköä ei ole tarjolla juuri muulloin. Joskus he jopa voivat palkata jonkun muun käymään pitkän matkan päässä olevalla pumpulla.


title: Nano Ganesh

text: Sovellukseen käyttämiseen on oltava Tata Indicom matkapuhelin ja liittymä sekä mobiilimodeemi, joka liitetään kastelupumpun kytkimeen. Kytkin käynnistetään ja sammutetaan etukäteen määritellyllä tunnusluvulla. Pumpun ja sen sähkösaannin tilasta kertoo tietty merkkiääni. Tata Teleservices aikoo tarjota palvelua kautta Intian, jossa on 14,1 miljoonaa kastelupumppua. Modeemin lisävarusteisiin kuuluu "Nano Ganesh Hanuman" -niminen hälytin, joka varoittaa modeemin omistajaa modeemi-, kaapeli- tai pumppuvarkauksista.


title: Nano Ganesh

text: Sovellus voitti Nokian Calling All Innovators -kilpailun Emerging Markets -kilpailuluokan pääpalkinnon. Tämän luokan tarkoituksena on palkita uusia sovelluksia, jotka parantavat elämänlaatua.


title: Nano Ganesh

text: Sovelluksen kehitti vuonna 1996 Ossian Agron palveluksessa oleva insinööri Santosh Ostwal, joka on maanviljelijän poika. Sen laite voidaan liittää mihin tahansa jo olemassa olevaan moottorisuojakytkimeen tai pumppuun.


title: Wude Ayalew

text: Wude Ayalew Yimer (s. 4. heinäkuuta 1987 Gojjam, Etiopia) on etiopialainen kestävyysjuoksija.


title: Wude Ayalew

text: Ayalew sijoittui Fukuokan maastojuoksun MM-kilpailuissa 2006 pitkällä matkalla viidenneksi ja kuului joukkuekilpailun voittaneeseen Etiopian joukkueeseen. Junioreiden MM-kilpailuissa Pekingissä hän oli samana vuonna viides 5 000 metrillä. Mombasan maastojuoksun MM-kilpailuissa 2007 hän sijoittui henkilökohtaisella matkalla kymmenenneksi ja sai kultaa joukkuekilpailussa.


title: Wude Ayalew

text: Ayelew sai Addis Abeban Afrikan mestaruuskilpailuissa 2008 pronssia 10 000 metrillä ajalla 32.55,17. hän oli samana vuonna 3 000 metrillä kahdeksas. Ammanin maastojuoksun MM-kilpailuissa 2009 hän sijoittui henkilökohtaisessa kilpailussa viidenneksi ja sai hopeaa joukkuekilpailussa. Berliinin MM-kilpailuissa 2009 hän sai 10 000 metrillä pronssia ajalla 30.51,95. hän oli samana vuonna 3 000 metrillä kolmas ja 5 000 metrillä viides.


title: Wude Ayalew

text: Vuoden 2011 maastojuoksun MM-kilpailuissa Punta Umbríassa hän oli kuudes henkilökohtaisessa kilpailussa ja sai hopeaa joukkuekilpailussa.


21. Waffen-SS-vuoristodivisioona Skanderbeg (1. albanialainen) (, ) oli vuonna 1944 toiminut lyhytikäinen Waffen-SS:n vuoristojääkäridivisioona, joka koottiin albaaneista.


title: 21. Waffen-SS-vuoristodivisioona Skanderbeg

text: Albania oli toisen maailmansodan aikana Italian miehittämä. Saksalaiset perustivat keväällä 1944 Skanderberg-divisioonan, joka nimettiin 1400-luvulla eläneen Albanian kansallissankarin, turkkilaissodissa kunnostautuneen ruhtinas Skanderbegin mukaan. Waffen-SS:ssä on laskettu palvelleen parhaimmillaan noin 12 000 albaania, mutta divisioona jäi silti miesvahvuudeltaan vajaaksi. Muiden Balkanin muslimeista koottujen SS-divisioonien tavoin myös Skanderbeg hajotettiin jo vuoden 1944 lopulla karkuruuden lisäännyttyä.


title: Gong Lijiao

text: Gong Lijiao (, s. 24. tammikuuta 1989) on kiinalainen kuulantyöntäjä.


title: Gong Lijiao

text: Gong sijoittui Osakan MM-kilpailuissa 2007 kuudenneksi tuloksella 18,66. Hän voitti Aasian hallimestaruuden Dohassa 2008 tuloksella 18,12. Pekingin olympialaisissa 2008 hän oli alun perin viides työnnettyään 19,20, mutta nousi dopingkäryjen myötä pronssille.


title: Gong Lijiao

text: Berliinin MM-kilpailuissa 2009 Gong sai pronssia tuolloisella ennätyksellään 19,89. Hän voitti samana vuonna Aasian-mestaruuden Kantonissa tuloksella 19,04. Dohan sisäratojen MM-kilpailuissa 2010 hän oli kuudes, Splitin maanosien cupissa toinen ja Kantonin Aasian kisoissa toinen tuloksella 19,67. Daegun MM-kilpailuissa 2011 Gong oli alun perin neljäs tuloksella 19,97, mutta nousi dopintapauksen vuoksi pronssille.


title: Gong Lijiao

text: Gong sijoittui alun perin neljänneksi Lontoon olympialaisissa 2012 tuloksella 20,22, mutta Nadzeja Astaptšukin ja Jevgenija Kolodkon positiivisten dopingnäytteiden myötä hän nousi hopealle.


title: Gong Lijiao

text: Pronssille Gong on sijoittunut Moskovan MM-kilpailuissa 2013 tuloksella 19,95 ja Sopotin MM-hallikilpailuissa 2014 tuloksella 19,24. Hän oli kolmas Marrakechin maanosien cupissa 2014 ja voitti kultaa Incheonin Aasian kisoissa tuloksella 19,06. Pekingin MM-kisoissa 2015 Gong saavutti hopeaa tuloksella 20,30.


title: Gong Lijiao

text: Gong sijoittui neljänneksi Rio de Janeiron olympialaisissa 2016. Hän voitti maailmanmestaruuden Lontoossa 2017 viidennen kierroksen työnnöllään 19,94. Birminghamin MM-hallikilpailuissa 2018 hän sai pronssia tuloksella 19,08. Hän voitti 2018 kultaa Aasian kisoissa tuloksella 19,66 ja maanosien cupin tuloksella 19,63.


title: Gong Lijiao

text: Gong on voittanut Kiinan-mestaruuden 2007, 2008, 2009, 2010, 2011, 2012, 2014, 2016, 2017 ja 2018.


title: Gong Lijiao

text: Gong työnsi ennätyksensä 20,43 Hallessa toukokuussa 2016. Hallissa hän on työntänyt parhaimmillaan 19,93 Chengdussa 2011.


title: Leonora Piper

text: Leonora Evelina Simonds Piper (27. kesäkuuta 1859 – 3. heinäkuuta 1950) oli yhdysvaltalainen meedio. Hän työskenteli transsimeediona ja oli eläessään laajojen tutkimusten kohteena. Eräät tutkijat, kuten William James, vakuuttuivat hänen kyvyistään. Hän on eräs kuuluisimmista koskaan eläneistä meedioista. Hän työskenteli sekä Yhdysvalloissa että Englannissa ja harjoitti myös automaattikirjoittamista.


title: Pasi Pirinen (trumpetisti)

text: Pasi Antero Pirinen (s. 6. elokuuta 1969 Tornio) on suomalainen trumpetisti.


title: Pasi Pirinen (trumpetisti)

text: Pirinen on Helsingin kaupunginorkesterin soolotrumpetisti vuodesta 2005. Radion sinfoniaorkesterin soolotrumpetisti hän oli vuosina 1995–2005. Pirinen on myös kamariorkesteri Avanti!:n äänenjohtaja. Vuosina 1992–1994 hän toimi Argentiinassa San Luisin kamariorkesterin ja Córdoban sinfoniaorkesterin soolotrumpetistina. Tammikuussa 2015 Pirinen nimitettiin Suomen ensimmäiseksi vaskisoitinmusiikin professoriksi Sibelius-Akatemiassa. Vuonna 2017 Pirinen nimitettiin Pekingissä toimivan China Conservatory -oppilaitoksen vierailevaksi professoriksi.


title: Pasi Pirinen (trumpetisti)

text: Pirinen opiskeli Lontoossa Guildhall School of Music and Drama -korkeakoulussa 1988–1992 opettajanaan John Miller, ja Yhdysvalloissa Michael Sachsin sekä Pariisissa Antoine Curén johdolla. Hän voitti 1. palkinnon Ellsworth Smith -trumpettikilpailussa Yhdysvalloissa 1998 ja toisen palkinnon Concertino Praga -kilpailussa 1987. Pirinen valittiin Lieksan Vaskiviikon 'Vuoden Vaskisoittajaksi' vuonna 1999.


title: Pasi Pirinen (trumpetisti)

text: Pasi Pirinen on esiintynyt solistina Euroopassa, Yhdysvalloissa ja Etelä-Amerikassa ja Aasiassa, ja on kantaesittänyt lukuisia teoksia trumpetille, muun muassa Erik Bergmanin ja Jouni Kaipaisen trumpettikonsertot. Hän on levyttänyt solistina Ondine-, Alba- ja Jase-merkeille.


title: Kamila Chudzik

text: Kamila Chudzik (s. 12. syyskuuta 1986) on puolalainen seitsenottelija.


title: Kamila Chudzik

text: Chudzik sijoittui Osakan MM-kilpailuissa 2007 21:nneksi ja Pekingin olympialaisissa 2008 15:nneksi. Torinon sisäratojen EM-kilpailuissa 2009 hän oli viisiottelussa yhdestoista. Berliinin MM-kilpailuissa 2009 hän sai seitsenottelussa pronssia tuloksella 6471 pistettä. Puolan mestaruuden hän on voittanut seitsenottelussa 2008 ja 2009.


title: Ulkosorkka

text: Ulkosorkka eli kaksi puolipolvea on solmu, joka muodostetaan tekemällä kaksi polvea eli siansorkka köyden itsensä ympäri. Se on erittäin kestävä ja hyvä solmu, kun köysi solmitaan kiinni johonkin esineeseen, kuten kiinnityslenkkiin, ja halutaan sen myös pysyvän kiinni. Ulkosorkka pitää, vaikka köyden kiintopäässä ei olisi tasaista tai ei ollenkaan vetoa. Se on myös helppo avata.


title: Ulkosorkka

text: Solmun teko aloitetaan viemällä köyden irtopää kiinnityslenkistä läpi tai kiertämällä se jonkin muun kiinnikkeen, kuten puun tai kiven ympäri. Köyden irtopäähän pitää jättää tarpeeksi pituutta. Seuraavaksi köyteen tehdään puolipolvi viemällä köyden irtopää kiintopään yli ja ympäri ja pujottamalla se läpi näin muodostuneesta silmukasta. Toinen eli lukitseva puolipolvi tehdään samaan suuntaan kuin ensimmäinen ja se tulee ensimmäisen ulkopuolelle. Solmu kiristetään vetämällä myös köyden kiintopäästä niin, että solmu asettuu kiinteään kosketukseen kiinnikkeeseensä.


title: Ulkosorkka

text: Toisin kuin esimerkiksi paalusolmu, ulkosorkan silmukka kiristyy kuormitettaessa. Tästä ominaisuudesta on hyötyä, kun halutaan että silmukka ei liiku kiinnityskohteen suhteen, vaikkapa ripustettaessa riippumattoa puuhun.


title: Ulkosorkka

text: Kuvan 1 ulkosorkassa köysi on kierretty kiinnikkeen ympäri vain kertaalleen. Käytännössä on kuitenkin parempi tehdä kiinnikkeen ympäri toinenkin kierros. Köysi kuluu silloin vähemmän ja solmu on myös helpompi avata. Näin tehtyä solmua voidaan kutsua nimellä varmistettu ulkosorkka. Se on erinomainen solmu veneen kiinnittämiseen.


title: Renrou sousuo

text: Renrou sousuo (, "ihmisliha(sta tehty) hakukone") on Kiinassa käytetty sanonta kansalaisjournalismin muodosta, jossa joku tutkivan journalistin tavoin keräilee tietoja ja julkistaa löytönsä Internetissä. Tällainen henkilö on tavallisesti palkaton kansalaisaktivisti.


title: Yang Yong-eun

text: Yang Yong-eun (s. 15. tammikuuta 1972 Jeju) tunnetaan myös nimellä Y.E. Yang on eteläkorealainen golfaaja. Hän voitti PGA Championshipin vuonna 2009 ja sillä hänestä tuli ensimmäinen aasialainen golfin miesten major-turnauksien voittaja.


title: Yang Yong-eun

text: Yang siirtyi ammattilaiseksi vuonna 2004. Ammattilaisuran alussa Yang pelasi enimmäkseen Aasiassa, mutta on sitten alkanut kiertää aktiivisemmin PGA Touria. Ensimmäisen PGA tourin kilpailun Yang voitti vuonna 2009. Eteläkorealaisista PGA Tourilla on aiemmin voittoon pystynyt vain Choi Kyung-Ju. Yang osallistui Royal Trophyyn vuonna 2007 Aasian joukkueessa.


title: Princessa (vuoden 1997 albumi)

text: Princessa on samannimisen artistin albumi vuodelta 1997.


title: Jerkkaus

text: Jerkkaus (engl. "jerk"; nykäys, nykiminen) on heittokalastusta uintilevyttömällä vaapulla, jossa ei ole omaa uintiliikettä. Jerkkikalastuksessa vavan painalluksilla tai kelausrytmin muutoksilla tai näiden yhdistelyllä jerkkiin voidaan luoda uintiliikkeitä, jotka saaliskalat huomaavat. Jerkkauksen tehokkuus perustuu jerkin uittamiseen ja sitä käytetään erityisesti isojen haukien kalastamiseen.


title: Jerkkaus

text: Hauen jerkkikalastus alkoi yleistyä Suomessa vuosien 2003 – 2004 vaiheilla, ja on nykyään varsin suosittua varsinkin etelärannikollamme. Pikkuhiljaa jerkkaus on saanut suosiota myös sisävesillä. Haukijerkit ovat usein varsin kookkaita, pituudeltaan noin 10 – 20 -senttisiä ja painoltaan noin 30 – 150 -grammaisia. Näin ollen niiden kanssa tulee käyttää verrattain paksua ja vetolujaa punottua siimaa ja jäykkää jerkkivapaa sekä mielellään hyrräkelaa. Siiman tulee olla paksua, koska siiman sotkeutuessa välineisiin painava viehe katkaisee nykäysherkän punottun siiman helposti poikki ja se tietää arvokkaan uistimen ennätyslentoa sekä vajoamista pohjaan lopullisesti. Siiman tulee olla punottua, koska uittamisessa tärkeintä on tunnokkuus uistimeen ja tähän venyvä monofiilisiima ei kelpaa. Jerkkaus on lähtöisin Amerikasta, jossa sitä on harrastettu jo kymmeniä vuosia. Suomeen jerkkaus rantautui Ruotsista.


title: Jerkkaus

text: Suomessa Jerk-vaappuja valmistaa mm. Riihimäellä Korkiakosken Uistin sekä useat muut pienvalmistajat. Jerkkien valmistaminen on hyvin tarkkuutta vaativaa, sillä valmistuksessa tulee ottaa huomioon uistimen vajoamisnopeus, vajoamisasento sekä painotuksen sijoitus oikeisiin paikkoihin. Jo grammojen painoero voi pilata uinnin muuten identtiseen uistimeen verrattuna. Johtuen tarkasta työstämisestä ja korkealaatuisesta käsityöstä kotimaiset jerkit ovat arvokkaita. Myös esim. amerikasta tuotavat klassikkouistimet ovat usein kalliita, huolimatta niiden surkeasta kestävyydestä. Pienemmällä budjetilla kalastavaille on tarjolla edullisia kiinalaisia muovivieheitä.


title: Pasi Pirinen

text: Pasi Pirinen voi tarkoittaa seuraavia henkilöitä:


title: Luettelo Osmanien valtakunnan suurvisiireistä

text: Tämä on luettelo Osmanien valtakunnan suurvisiireistä.


title: Bhuvan

text: Bhuvan (sanskriitiksi भुवन, hindiksi |भुवन, suomeksi "maa") on Intian avaruusjärjestön 12. elokuuta 2009 lanseeraama Google Earthin ja Wikimapian kaltainen karttapalvelu. Sen käyttämien satelliittikuvien tarkkuus on 5 metriä eli samaa tasoa kuin sen kilpailijoilla.


title: Bhuvan

text: Kuva-aineisto kattaa koko maapallon. Intian alueella se on tarkempi kuin Google Earth. Kuten muut alan ohjelmistot, sotilastukikohdat jne. kriittisiksi mielletyt kohteen on esitetty alemmalla resoluutiolla.


title: Bhuvan

text: ISRO käyttää data-aineiston tuottajana omia IRS-kaukokartoitussatelliittejaan.


title: Bhuvan

text: Bhuvan pohjautuu TerraExplorer-ohjelmistoon, joka on Skyline Software Systemsin tuote.


title: Nuristanilaiset kielet

text: Nuristanilaiset kielet ovat Afganistanin Nuristanissa puhuttujen indoiranilaisten kielten ryhmä. Ne muodostavat indoarjalaisten ja iranilaisten kielten rinnalla kielikunnan kolmannen erillisen kieliryhmän.


title: Nuristanilaiset kielet

text: Nuristanilaisia kieliä ovat mm. kati eli "bašgali" (noin 10 000 puhujaa), waigali (4 000–5 000), prasuni (2 000) ja aškuni (2 000). Katia käytetään jonkin verran kirjakielenä. Nuristanilaisten kielten puhujat osaavat yleensä myös paštua tai daria.


title: Antti Vainio (kapellimestari)

text: Antti Armas Vainio (10. elokuuta 1935 Mäntsälä) on suomalainen kapellimestari. Hän toimi Seinäjoen kaupunginorkesterin kapellimestarina yli kolmenkymmenen vuoden ajan kevääseen 2000 saakka. Vainio on toiminut myös Etelä-Pohjanmaan musiikkiopiston rehtorina ja opettajana sekä johtanut muun muassa Seinäjoen rautatieläisten soittokuntaa.


title: Antti Vainio (kapellimestari)

text: Antti Vainio opiskeli Sibelius-akatemiassa ja toimi 1950–60-luvuilla opettajana kotiseudullaan Mäntsälässä Arolan koulussa, jonne perusti poikasoittokunnan. Vuonna 1966 Vainio valittiin musiikkiopiston rehtoriksi Seinäjoelle.


title: Antti Vainio (kapellimestari)

text: Kapellimestari Vainio sai Seinäjoen kaupungin kulttuuripalkinnon 1973.


title: Makaronilyriikka

text: Makaronilyriikka eli makaroninen runous () on runouden muoto, jossa oman kielen ja vieraan kielen sanoja on sekoitettu samaan runoon leikillisen tai parodisen vaikutelman luomiseksi. Toisinaan on sekoitettu nykykieleen latinan sanoja ja taivutuspäätteitä. Alun perin käytettiin latinan ja kreikan sekoitusta, sittemmin esimerkiksi latinan ja italian sekamuotoa. Käsitteellä viitataan italialaiseen ruokalajiin, joka on sekoitus juustoa, lihaa, munia, pastaa ja voita.


title: Makaronilyriikka

text: Runomuoto syntyi keskiajan Italiassa ja sen ensimmäisenä teoksena pidetään 1490 julkaistua padovalaisen Tifi degli Odasin kirjaa "Carmen macaronicum de patavinis". Odasin oppilaan italialaisen sukkeluudestaan tunnetun Teofilo Folengon kirja "Liber Macaronices – Opus maccaronicorum" (useita versioita 1517–1552) teki runomuodosta yleisön suosikin. Makaronilyriikkaa kirjoittivat Saksassa Sebastian Brant, Johan Fischart ja Hans Sachs sekä Ranskassa François Villon. Molière pilkkaa makaronilyriikan avulla näennäisoppineisuutta näytelmässään "Luulosairas" (1673). Toisinaan myös yhdysvaltalaisten Ezra Poundin ja T. S. Eliotin runojen on katsottu edustavan makaronilyriikkaa, koska he käyttävät niissä erikielisiä sitaatteja. Yleensä niiden ei kuitenkaan katsota kuuluvan tämän runomuodon piiriin.


title: Makaronilyriikka

text: Makaronilyriikalle läheinen runomuoto on makaronilimerikki, jota pidetään limerikin alalajina. Limerikki on viisisäkeinen komparuno ja makaronilimerikissä on käytetty kahta kieltä olevia säkeitä. Makaronilatinaksi kutsutaan latinan ja italian kielen sekoitusta.


title: Kari Salminen

text: Kari Salminen (s. 1959 Turku) on suomalainen toimittaja.


title: Kari Salminen

text: Erityisesti populaarikulttuurista kiinnostunut Salminen alkoi tehdä lehtijuttuja 1980-luvun lopulla. Hän kirjoittaa muun muassa kolumneja ja artikkeleja kirjoista, elokuvista, sarjakuvista ja tietokonepeleistä eikä ole koskaan ollut minkään lehden palveluksessa vaan toiminut freelancerina koko uransa. Salminen on kirjoittanut vakituisesti muun muassa Aamulehteen, Turun Sanomiin ja Iltalehteen. Hän on myös muusikko ja soittaa rumpuja yhtyeissä Wrum ja 500 kg lihaa.


title: Frans Akseli Heporauta

text: Frans Akseli Heporauta (sukunimi vuoteen 1935 Hästesko; 12. heinäkuuta 1879 Iitti – 2. marraskuuta 1946 Helsinki) oli suomalainen rehtori ja kansanrunouden tutkija.


title: Frans Akseli Heporauta

text: Hästesko-Heporaudan vanhemmat olivat ratamestari Viktor Robert Hästesko ja Henrika Lovisa Heikkilä. Hän pääsi ylioppilaaksi 1899 ja opiskeli Helsingin yliopistossa kansanrunoutta Kaarle Krohnin johdolla valmistuen filosofian kandidaatiksi 1903 ja lisensiaatiksi 1911. Hästesko-Heporauta väitteli tohtoriksi 1923, väitöskirjan aiheena oli "Länsisuomalaiset tautien loitsut".


title: Frans Akseli Heporauta

text: Hästesko-Heporauta toimi kansanopiston johtajana Vihdissä ja Huittisissa 1903–1906 ja suomen kielen ja historian opettajana helsinkiläisissä oppikouluissa 1907–1908. Hän oli Jyväskylän seminaarin suomen kielen lehtorina 1910–1922 ja Jyväskylän kaupungin kansakoulujen tarkastajana 1912–1924. Hästesko-Heporauta oli myös Kotiseutu-lehden päätoimittajana 1910–1915. Hän palasi 1922 Helsinkiin ja toimi vuoteen 1927 kansakoulun opettajia valmistavan ylioppilasseminaarin johtajana. Viimeksi Hästesko-Heporauta oli Helsingin suomalaisen normaalilyseon suomen kielen yliopettajana 1927–1946 ja lyseon rehtorina 1929–1942.


title: Frans Akseli Heporauta

text: Hästesko-Heporauta tunnettiin erityisesti loitsujen tutkijana ja hän julkaisi aiheesta useampia tutkimuksia. Hän laati myös Kalevalan opetusoppaan sekä lyhennetyn Kalevalan version kouluille, kirjoitti äidinkielen ja historian oppikirjoja sekä teokset kansakoululaitoksen ja nuorisoseuraliikkeen historiasta. Hästesko-Heporauta toimi aktiivisesti nuorisoseuraliikkeen ja kotiseututyön piirissä. 1920- ja 1930-luvuilla hän osallistui heimotyöhön vieraillen useita kertoja Unkarissa ja Virossa. Hästesko-Heporauta oli 1927–1936 Suomalais-ugrilaisen kulttuuritoimikunnan sihteeri ja 1937–1946 puheenjohtaja.


title: Frans Akseli Heporauta

text: Frans Akseli Hästesko-Heporauta oli naimisissa vuodesta 1907 Elsa Koposen kanssa. Elsa Heporauta oli tunnettu kirjailija sekä Kalevalaisten naisten ja Kalevala Korun perustajia. Heporaudan perheessä oli kolme lasta: konttoripäällikkö Ilari Heporauta (s. 1914), kirjailija-toimittaja Tuuri Heporauta ja toimittaja Arijoutsi Heporauta (s. 1928).


title: Frans Akseli Heporauta

text: Hästesko nimellä:


title: Frans Akseli Heporauta

text: Heporauta nimellä:


title: Seula

text: Seula on työkalu tai kone, jolla kiinteää ainetta olevat rakeet lajitellaan niiden koon perusteella tai erotetaan rakeet nesteestä. Seulova pinta on joko metallilangasta tai muusta aineesta kudottu verkko tai rei'itetty metallilevy. Välppäseulassa seulonnan suorittaa samansuuntaisten metallitankojen muodostama säleikkö. Tasaisesti rei'itetyn seulapinnan reikien koko määrää seulan läpi menevän ja seulapintaan jäävän aineksen raekoon.


title: Seula

text: Seulan koko ilmoitetaan tavallisesti neliönmuotoisen aukon sivun mittana. Aiemmin käytettiin mesh-järjestelmää, jossa ilmoitettiin seulan aukkojen lukumäärä tuuman matkalla, tai DIN-järjestelmää, jossa ilmoitettiin aukkojen lukumäärä neliösenttimetrin pinta-alalla.


title: Seula

text: Seulonta suoritetaan tavallisesti seulovaa pintaa käsin tai koneellisesti liikuttamalla. Koneellinen liike aikaansaadaan joko epäkeskon avulla tai seulaa mekaanisesti tai magneettisesti täryttämällä (täryseula). Kiinteissä seuloissa seulottavaa ainetta liikuttaa painovoima (aines kaadetaan vinossa olevalle seulalle, jota pitkin aines vierii), nestevirta tai ilmavirta. Rumpuseulassa sylinterimäinen seulapinta pyörii akselinsa ympäri. Hyvin pienten rakeiden (alle 0,1 mm) seulontaan käytetään ilmasuihkuseulontaa, linkoa tai liettämistä. Seulasarja on joukko tarkoin määriteltyjä seuloja, joita käytetään kiviaineksen raekoostumuksen määrittelyssä.


title: Seula

text: Seuloja käytetään rakennustekniikassa kiviaineksen lajitteluun esimerkiksi betonin raaka-aineeksi tai tien eri kerroksiin, myllyteollisuudessa jauhojen seulontaan, monilla kemiallisen teollisuuden aloilla ja mineraalien rikastuksessa.


title: Françoise Barré-Sinoussi

text: Françoise Barré-Sinoussi (s. 30. heinäkuuta 1947 Pariisi, Ranska) on ranskalainen virologi, joka johtaa Pasteur-instituutin Unité de Régulation des Infections Rétrovirales -yksikköä.


title: Françoise Barré-Sinoussi

text: Barré-Sinoussi on tehnyt perustavaa työtä HI-viruksen tutkimuksessa. Vuonna 2008 hän sai yhdessä Luc Montagnierin kanssa Nobelin lääketieteen palkinnon ansioistaan HI-viruksen löytämisessä.


title: Simolan talo (Tampere)

text: Simolan talo sijaitsee Tampereen länsiosassa Kaarilan kaupunginosassa Ranta-Kaarilan alueella lähellä Pyhäjärven rantaa. Talo on Hyhkyn historiallisen kylän Simolan kantatalon vanha päärakennus. Vuodesta 1540 tunnettu tila on ollut jo sarkajaon aikaan samalla, maisemallisesti merkittävällä paikalla Pyhäjärveen pistävän niemen kummulla, pohjoiseen viettävän viljelymaiseman rajalla. Hyhkyn kylätontista ei ole muita talouskeskuksia jäljella ja ympäristö on muuttunut voimakkaasti uudisrakentamisen myöta. Kyseinen päärakennus on rakennettu rakennusmestari Arvid Männistön suunnitelmien mukaan vuonna 1937. Rakennus on hirsirunkoinen, satulakattoinen ja katettu poltetulla savitiilella. Ulkoasultaan rakennuksessa on havaittavissa 1900-luvun alun klassisoivia piirteitä, kuten symmetrisesti jäsennellyt julkisivut, frontonit kummallakin sivulla ja lunetti-ikkunat päädyissa. Myös nurkissa olevat kissanpenkit ja nurkkien pilasteriaiheet antavat vaikutelman tyyliarkkitehtuurista.


title: Simolan talo (Tampere)

text:
Pirkkalan pitäjän Keijärven neljännekseen ja Harjun jakokuntaan kuuluvan Hyhkyn kylän Simola on yksi kylän kantatiloista, ja se mainitaan yhtenä kylän seitsemästä verotilasta jo vuoden 1483 maakirjoissa . Alueelta ei tunneta muinaisjäännöksiä, mutta Pyhäjärven Saunasaaressa kylän eteläpuolella on ollut lapinraunio. Lähin kivikautinen asuinpaikka taas on Pispalan uittotunnelin luona, noin kilometrin päässä Simolasta. Simola oli Pirkkalan postitalona vuosin 1658–1690 ja kestikievarina Uotilan ja Mattilan kanssa 1724–1740. Isojaon kartoituksen aikaan 1767 kylässä oli 6 taloa, joista kaksi samalla numerolla. Kylä paloi kokonaan 1770, minkä jälkeen tiivis kylä hajaantui. Simolan ja Karvolan talot jäivät kylänmäelle vierekkäin. Karvola purettiin 1980-luvulla Pispan palvelukeskuksen tieltä, joten Simolan päärakennuksen ja yhden talousrakennuksen
käsittävä tilakeskus sijaitsee ainoana isojakoa edeltäneellä paikallaan entisen ryhmäkylän luoteistontilla. Nykyinen omenatarha ja sen pohjoispuoli sekä pihapiiriin pohjoispuoli ovat olleet niitty- ja viljelymaata jo isojaon aikaan, ja muut tilat sijaitsivat joko Simolan itä- tai eteläpuolella. Simolantie noudattelee edelleen isojaon aikaista kylätien linjaa. Puutarha on ollut nykyisellä paikalla jo viimeistään 1930-luvun puolivälissä. Vielä 1950-luvulla Hyhkyn maisema koostui maatiloista ja rantahuviloista sekä Reinolan puutarhan kasvihuoneista, jotka olivat Simolankadun eteläpuolella. Omenapuutarhassa on mm. naapuritilalla kehiteltyä omenalajiketta "Reinolan herkku".


title: Simolan talo (Tampere)

text:
Alue kaavoitettiin ja rakennettiin suureksi osaksi 1960-luvulta alkaen. Simolan yksikerroksinen ja aumakattoinen entinen päärakennus sijaitsi samalla paikalla kuin nykyinenkin. Pihapiiri on ollut neljältä sivulta rajattu vielä 1960-luvulla, jonka puolivälissä tilalla lopetettiin maanviljely ja karjanhoito. Länsisivulla omenatarhan rajalla on ollut erikoisen muotoinen asuinrakennus ja vajan edustalla maakellari. Tien toisella
puolella oli vilja-aitta. Viimeksi on pihan pohjoislaidalta purettu suuri hirsinavetta.


title: Kaikkialla

text: Kaikkialla on eurooppalainen ulkoiluasumerkki, jonka omistaa Konsortium Eurofamily. Nimi on otettu suomen kielestä, muuten sillä ei ole yhteyksiä Suomeen. Logo muistuttaa viikinkikypärää.


title: Vasaraperä

text: Vasaraperä on kylä Kuusamossa Pohjois-Pohjanmaalla. Kylä sijaitsee Yli-Kitkan järveen ulottuvan lähes kahdenkymmenen kilometrin pituisen niemen kapeimmassa osassa järven itärannalla, noin 30 kilometrin päässä Kuusamon keskustasta länsiluoteeseen. Kylää halkoo kantatie 81.


title: Vasaraperä

text: Viljelysmaisemassa sijaitseva rajoittuu pohjoisessa jopa 85 metrin korkeuteen järven pinnan yläpuolelle kohoavaan Kotivaaraan ja etelässä Naatikkalahteen ja sen eteläpuoliseen Vasaraniemeen. Alueen pääelinkeino on maatalous, jota tukevat kotitarvekalastus sekä Yli-Kitkan järveen tukeutuva matkailu.


title: Vasaraperä

text: Kylän rakennuskantaan kuuluu niin uudempia kuin vanhempiakin rakennuskokonaisuuksia, mm. vuodelta 1918 peräisin oleva Lehtoahon talo.


title: Vasaraperä

text: Kylän asutus on alkanut 1600-luvulla. Sompion käräjät antoi vuonna 1689 luvan Paltamon Melalahdesta kotoisin olevalle Olli Ollinpoika Haatajalle luvan asettua asumaan Vasaraperälle. Vuonna 1767 alueella oli 19 tilaa.


title: Barbara McClintock

text: Barbara McClintock (16. kesäkuuta 1902 Hartford, Connecticut, Yhdysvallat – 2. syyskuuta 1992 Huntington, New York, Yhdysvallat) oli yhdysvaltalainen tieteilijä ja sytogenetiikan uranuurtaja.


title: Barbara McClintock

text: McClintock sai Nobelin fysiologian palkinnon 1983 tutkimuksistaan maissin genomin liikkuvien DNA-elementtien eli transposonien parissa. Hän totesi geenien liikkuvuuden jo ennen kuin DNA:n kaksoiskierrerakenne ja geneettiset koodit oli selvitetty. McClintock oli ensimmäinen nainen, joka sai Nobelin fysiologian tai lääketieteen palkinnon jakamattomana.


title: Larry Lieber

text: Larry D. Lieber (s. 26. lokakuuta 1931 New York, Yhdysvallat) on yhdysvaltalainen sarjakuvataiteilija ja Stan Leen pikkuveli. Lieber on yksi Rautamiehen ja Thorin luojista, "Rawhide Kidin" piirtäjä ja kirjoittaja sekä sanomalehtisarjakuvan "The Amazing Spider-Man" kuvittaja. 1970-luvun puolivälissä Lieber siirtyi toimittajaksi kilpailevalle sarjakuvayhtiölle Atlas/Seaboard Comicsille, joka maksoi työntekijöilleen korkeampaa palkkaa houkutellakseen itselleen Marvelin sarjakuvataiteilijoita.


title: Leonel Suárez

text: Leonel Suárez (s. 1. syyskuuta 1987) on kuubalainen kymmenottelija.


title: Leonel Suárez

text: Suárez sijoittui Pan-Amerikan kisoissa Rio de Janeirossa 2007 neljänneksi tuloksella 7936 pistettä. Pekingin olympialaisissa 2008 hän sai pronssia tuloksella 8527 pistettä. Seuraavana vuonna Suárez voitti Keski-Amerikan- ja Karibian-mestaruuden ennätyksellään 8654 pistettä ja ylsi hopealle Berliinin MM-kisoissa pistein 8640. Dohan sisäratojen MM-kilpailuissa 2010 hän oli seitsenottelun seitsemäs 5764 pisteellä.


title: Leonel Suárez

text: Suárez sai Daegun MM-kilpailuissa 2011 pronssia kymmenottelussa pistein 8501. Saman vuoden Pan-Amerikan kisoissa Guadalajarassa hän voitti kultaa pistein 8373. Lontoon olympialaisissa 2012 hän sai jälleen pronssia tuloksella 8523 pistettä. Moskovan MM-kilpailuissa 2013 hän sijoittui kymmenenneksi ja Rio de Janeiron olympialaisissa 2016 kuudenneksi. Hän keskeytti kymmenottelun Lontoon MM-kilpailuissa 2017.


title: Leonel Suárez

text: Suárezin otteluennätys keihäänheitossa 78,29 m on kautta aikain paras yli 8000 pisteen ottelusarjassa tehty keihästulos.


title: Leonel Suárez

text:
AR = maanosan ennätys
NR = maan ennätys


title: YoungBloodZ

text: YoungBloodZ on yhdysvaltalainen Atlantasta kotoisin oleva rap -duo. Duoon kuuluvat J-Bo (oik. Jeffrey Ray Grigsby, syn. 4. lokakuuta 1977) ja Sean P (oik. Sean Paul, sun. 7. maaliskuuta 1979) (käyttänyt myös nimeä Sean Paul. Ei pidä kuitenkaan sekoittaa jamaikalaiseen reggae/dancehall -artistiin Sean Pauliin). Duo on julkaissut kolme studioalbumia ja yhden kokoelma-albumin. Duon suunnittelee uutta "Bad Influence" -nimistä studioalbumia.


title: Michael Reiss

text: Michael Reiss (s. 1960) on brittiläinen bioeetikko ja luonnontieteen opetuksen professori. Hän aloitti uransa opettajana koulussa ja sai myöhemmin myös vihkimyksen Englannin kirkon papiksi. Sittemmin hän on toiminut sekä pappina että luonnontieteen opetuksen alalla.


title: Michael Reiss

text: Reiss syntyi juutalaiselle isälle sekä agnostiselle äidille ja sai sekulaarin kasvatuksen. Hän aloitti fysiikanopintonsa Cambridgessa, mutta siirtyi pian biologiaan. Hän eteni filosofian tohtoriksi ja täydensi koulutustaan vielä eläintieteessä. Hän on työskennellyt Lontoon yliopiston Koulutusinstituutissa ja Cambridgen yliopistossa.


title: Michael Reiss

text: Vuosina 2006–2008 Reiss toimi Royal Societyn opetusjohtajana. Hän joutui eroamaan esitettyään kannan, jonka mukaan evoluutiota tulisi opettaa myös kreationismiin uskovien oppilaiden kanssa keskustellen. Hänen mukaansa evoluutiosta kertova opettaja tekee oppimisen mahdottomaksi, jos oppilaan kanssa ei keskustella asiasta. Hän kuitenkin itse myönsi, että kreationismilta puuttuu tieteellinen pohja. Hänen katsottiin joka tapauksessa tehneen liian suuri myönnytys.


title: Kotkat (suku)

text: Kotkat ("Aquila") on haukkojen heimoon kuuluva päiväpetolintusuku. Kotkien sukuun kuuluu BirdLife Suomen mukaan yksitoista lajia.


title: Kurt Bäckman

text: Kurt Erik Bäckman (20. tammikuuta 1905 Hämeenlinna– 25. tammikuuta 1945) oli suomalainen majuri, joka tuomittiin sotaylioikeudessa 1945 osavastuullisena Viipurin menetykseen jatkosodan aikana 20. kesäkuuta 1944.


title: Kurt Bäckman

text: Bäckmanin vanhemmat olivat pankinjohtaja Gustaf Bäckman ja Fanny Theresia Göös. Hänen äitinsä isä oli Karl Gustaf Göös, toinen kustannusyhtiö Weilin&Göösin perustajista.


title: Kurt Bäckman

text: Bäckman osallistui Suomen sisällissotaan 13-vuotiaana Oulun suojeluskunnan riveissä ja taisteli sodan aikana Oulussa, Lempäälässä ja Viipurissa. Bäckman palveli 1920-luvulla kahteen otteeseen Uudenmaan Rakuunarykmentissä Lappeenrannassa, ja 1930-luvulla hän oli armeijan ratsastuskoulun johtajana Ypäjällä. Bäckman erosi tai erotettiin 1936 armeijasta, ja hän toimi Viipurin varuskunnan ratsastuksen opettajana vuoteen 1939 saakka. Hän ansioitui ratsastajana voittaen useita Suomen ja Pohjoismaiden mestaruuksia esteratsastuksessa. Toisaalta Bäckmanilla oli alkoholin käytön kanssa ongelmia, ja hän kärsi myös puheviasta (änkytys).


title: Kurt Bäckman

text: Talvisodan aikana Bäckman oli Kevyt Osasto 21:n komentajana. Jatkosodan aikana hän oli Kevyt osasto 18:n komentajana, 8. divisioonan suunnittelu-upseerina, TäydP 6/HTK 3:n komentajan viransijaisena, 5. divisioonassa JR 2:n II:n pataljoonan komentajana, 17. divisioonassa JR 22:n II:n pataljoonan komentajana sekä viimeksi 20. prikaatin II pataljoonan komentajana.


title: Kurt Bäckman

text: Bäckman siirrettiin marraskuussa 1943 JR 22:n II pataljoonan komentajaksi Syvärin kaupungin sillanpääasemaan. Syynä siirtoon saattoi olla JR 2:n III pataljoonan epäonnistunut väkivaltainen tiedusteluyritys, joka tehtiin "Tirva 2"-tukikohdan luona 5. marraskuuta 1943. 60 miehen voimin tehty yritys epäonnistui, kun venäläiset vetivät omat joukkonsa pois tiedustelun kohteena olleista etulinjan asemista ja suuntasivat asemiin tykistökeskityksen suomalaisten päästyä niihin. Suomalaisten tappiot olivat 5 kaatunutta ja noin 15 haavoittunutta. Tiedusteluyritys tehtiin JR 2:n II pataljoonan komentajana toimineen Bäckmanin aloitteesta, ja häntä syytettiin sen huolimattomasta valmistelusta.


title: Kurt Bäckman

text: JR 22 oli pohjana 20. prikaatille, joka siirrettiin 15. kesäkuuta 1944 Syväriltä Viipuriin vastaamaan kaupungin puolustuksesta. Rautateillä vallineen ruuhkan takia prikaatin joukot saapuivat Viipuriin vasta 19. kesäkuuta ja prikaatin huoltokomppania vasta 20. kesäkuuta aamulla. Prikaatin II pataljoona, jota Bäckman komensi, miehitti puolustusasemansa 19. kesäkuuta kello 22 mennessä. 20. prikaatille luvattua ase- ja materiaalitäydennystä ei alkanut kuulua, eikä prikaatilla ollut myöskään tykistön tukea käytettävissään. Rautakorven ampumatarvikekenttämakasiinista ei suostuttu antamaan 20. prikaatin joukoille ampumatarvikkeita ilman IV armeijakunnan tykistökomentajan, eversti O. Sippolan lupaa.


title: Kurt Bäckman

text: Venäläiset joukot saapuivat puolustusasemien edustalle aamuyöllä 20. kesäkuuta ja aloittivat hyökkäyksen heti aamusta kello 7 jälkeen. Kello 11 aikaan Bäckman siirsi pataljoonansa komentopaikan 500 metriä edemmäksi Ristimäen hautausmaan taakse "Asunto-osakeyhtiö Suorakaiteen" taloon, jossa sijaitsi myös pataljoonan puhelinkeskus. Puhelinyhteydet 20. prikaatin komentopaikkaan ja prikaatin komentajaan Armas Kemppiin olivat aamupäivällä alkaneet katkeilla, ja Bäckmanin pataljoona alkoi kärsiä myös patruunapulasta. Bäckmanin oman kertoman mukaan patruunatäydennyksen hankkiminen vei hänen kaiken aikansa, eikä hän ehtinyt käydä linjassa olevien komppanioiden luona. Noin kello 13 aikaan alkoi pataljoonan sotilaita irtautua linjasta. Bäckman ei onnistunut saamaan pakenevia sotilaita palaamaan asemiinsa, ja hän luuli venäläisten saaneen aikaan läpimurron naapuripataljoonan lohkolla. Lopulta hän antoi pataljoonalle irtaantumiskäskyn. Viipurin puolustus romahti, ja kaupunki menetettiin vain noin viisi tuntia kestäneen taistelun jälkeen. Kemppi ja Bäckman yrittivät huonolla menestyksellä ryhmittää puolustusta ensin Patterinmäen alueelle ja sen jälkeen Linnansalmen taakse. Asemat saatiin vakautettua vasta Kivisillansalmen taakse.


title: Kurt Bäckman

text: Viipurin menetyksen seurauksena Bäckman ja 20:n prikaatin komentaja, eversti Armas Kemppi asetettiin syytteeseen sotaylioikeudessa. Bäckman oli vangittuna parin kuukauden ajan heinä-elokuussa 1944, mutta hänet vapautettiin odottamaan sotaylioikeuden tuomiota. Oikeus päätti 19. tammikuuta 1945 tuomita Bäckmanin 8 kuukauden kuritushuonerangaistukseen varomattomuudesta ja laiminlyönneistä johtuneesta virkavelvollisuuden rikkomisesta. Bäckman ampui itsensä 25. tammikuuta ennen kuin lopullinen tuomio julistettiin. Bäckmanin tuomio koveni vielä korkeimmassa oikeudessa 12. maaliskuuta 1945 yhteen vuoteen kuritushuonetta. Prikaatin komentaja Kemppi sai 25 vuorokauden arestirangaistuksen.


title: Yorick Treille

text: Yorick Treille (s. 15. heinäkuuta 1980 Cannes, Ranska) on ranskalainen jääkiekkoilija, joka edustaa Tšekin Extraliigassa pelaavaa HC Vítkovicea.


title: Yorick Treille

text: Chicago Blackhawks varasi hyökkääjänä pelaavan Treillen seitsemännellä kierroksella varausnumerolla 196.


title: Yorick Treille

text: Treille on edustanut ammattilaisurallaan Pohjois-Amerikassa AHL:n Providence Bruinsia ja Norfolk Admiralsia sekä Euroopassa Sveitsin liigan HC Servette Genèveä, Saksan liigan ERC Ingolstadtia sekä SM-liigan Helsingin IFK:ta.


title: Yorick Treille

text: Treille on edustanut Ranskan maajoukkuetta MM-kisoissa seitsemän kertaa sekä vuoden 2002 olympialaisissa Salt Lake Cityssä.


title: Yorick Treille

text: Hänen veljensä Sacha on myös jääkiekkoilija.


title: Bell & Ross

text: Bell & Ross on sveitsiläinen kellonvalmistaja. Tuotemerkki syntyi vuonna 1992. Ensimmäiset merkin tuotteet suunnittelivat Belamich ja Rosillo ja ne valmisti saksalainen "Sinn" -kellovalmistaja.


title: Koiran suolinkainen

text: Koiran suolinkainen ("Toxocara canis") on sukkulamatoihin kuuluva koiran loiseläin, jota tavataan koko maailmassa. Aikuinen suolinkainen on 9-18 sentin pituinen, kellanvalkoinen mato, joka elää koiran suolistossa. Madon toukkavaiheet tunkeutuvat koiran verenkiertoon ja kudoksiin, esimerkiksi maksaan, keuhkoihin ja aivoihin, ja voivat jäädä sinne lepovaiheeseen. Toukat voivat elää myös ihmisessä ja aiheuttaa vakavia oireita.


title: Koiran suolinkainen

text: Koiran suolinkainen on varsin yleinen koirilla Keski-Euroopassa mutta jokseenkin harvinainen Pohjoismaissa. Koirat saavat toukkatartunnan yleensä jo emältään sikiövaiheessa istukan kautta tai pentuna imetyksen yhteydessä. Toisaalta koirat voivat saada tartunnan munista syödessään loista kantavan eläimen ulostetta taikka oksennusta. Peruspiirteiltään koiran suolinkaisen elämänkaari on samanlainen kuin ihmisen suolinkaisella. Koiran suolinkainen esiintyy myös luonnonvaraisissa ketuissa.


title: Koiran suolinkainen

text: Suolinkainen aiheuttaa pienillä koiranpennuilla hengitysvaikeuksia ja sierainvuotoa, hieman isommilla pahoinvointia ja ripulointia, vatsan turvotusta, anemiaa, kasvun hidastumista sekä joskus sappiteiden tukkeutumisia ja harvoin aivo-oireita. Aikuisilla koirilla on harvoin oireita. Koiran suolinkaisen häätöön voidaan käyttää lääkkeitä, joissa tehoaineena on flubendatsoli.


title: Koiran suolinkainen

text: Koiran suolinkainen voi elää myös ihmisessä ja aiheuttaa vakavan sairauden. Se ei kuitenkaan kasva aikuiseksi, eikä ihmisen suolessa siis esiinny lisääntymiskykyisiä matoja.


title: Koiran suolinkainen

text: Mato joutuu ihmiseen munina, jotka ovat peräisin koiran ulosteesta, ja toukka tunkeutuu suolen läpi verenkiertoon ja kudoksiin käyden läpi samat kehitysvaiheet kuin koirassakin. Sairauden oireita voivat olla mahakivut, kuumeilu, huonovointisuus, hengityksen vinkuminen ja yskä. Vaellustoukat saattavat päätyä aivoihin ja aiheuttaa epileptisiä kohtauksia. Pahimmillaan suolinkainen sokeuttaa ihmisen, mikäli toukka päätyy näköhermoon taikka verkkokalvolle aiheuttaen tulehduksen. Tartunnan syytä voi olla joskus vaikea määrittää, mikäli infektio on ollut vähäinen eikä vasta-ainetutkimuksista löydy reaktiivisia aineita. Näkökyvyn menetys saattaa pahimmillaan olla pysyvä ja useimmiten toispuoleista.


title: Koiran suolinkainen

text: Suomessa koiran suolinkainen on jokseenkin harvinainen muihin Euroopan maihin nähden; ihmistartuntoja on vähän. Pitkä talvi ja jäinen maa rajoittavat suolinkaisen leviämistä. Sulana pysyvät maat sen sijaan ovat otollisia niin koiran kuin ihmisen suolinkaisen munille, jotka saattavat esimerkiksi maassa ryömineen lapsen vaatteissa ja käsissä kulkeutua kotiin, elintarvikkeisiin, suuhun ja elimistöön.


title: Koiran suolinkainen

text: Vuonna 2002 Suomessa tehdyssä tutkimuksessa suolinkaisen munia löydettiin ulosteesta noin kolmella prosentilla koirista.


title: Hurricane (elokuva)

text: Hurricane ("The Hurricane") on tositapahtumiin perustuva elokuva ammattinyrkkeilijä Rubin ”Hurricane” Carterista, joka joutui syyttömänä vankeuteen kahden ihmisen murhasta. Elokuvan ohjasi Norman Jewison ja pääosaa esittää Denzel Washington, joka voitti roolisuorituksestaan muun muassa Golden Globen ja Berliinin elokuvajuhlien hopeisen karhun. Hän oli myös ehdolla parhaan miespääosan Oscar-voittajaksi. Bob Dylanin tekemä Carterista kertova kappale ”Hurricane” kuullaan elokuvan soundtrackilla.


title: Hurricane (elokuva)

text: Mestarinyrkkeilijä Rubin ”Hurricane” Carter saavuttaa uransa huipun kehässä ja on pääsemässä ottelemaan välisarjan maailmanmestaruudesta. Muutama kuukausi ennen ottelua kaksi mustaihoista miestä tappaa kolme valkoista ihmistä eräässä kapakassa. Samaan aikaan poliisi löytää lähistöllä olevan Rubinin ja tämän ystävän Artisin. He joutuvat oikeuteen ja valkoihoisista koostuva valamiehistö langettaa molemmille kolme elinkautista. Syytön Rubin aloittaa kamppailun oikeuden puolesta.


title: Koikarppi

text: Koikarppi on alun perin ruokakalaksi kasvatetun tavallisen karpin värimuunnos, joka levisi Kiinan kautta Japaniin ja sieltä toisen maailmansodan aikana myös Eurooppaan. Nykyään koikarppia pidetään Suomessakin koristelammikoissa tai lammikkoharrastajien lemmikkinä. Kala kesyyntyy helposti, syö suoraan kädestä ja oppii tunnistamaan ruokkijansa. Hyvin hoidettuna koikarppi saattaa elää ihmisiän, saavuttaa yli 60 cm:n pituuden ja painaa useita kiloja. Koikarpeista on useita värimuunnoksia.


title: Koikarppi

text: Karppi tarvitsee terveenä pysyäkseen paljon tilaa uidakseen, tehokkaan vedensuodatuksen, sopivat vesiarvot ja oikeanlaista ravintoa. Koristekarppeja on kahta laatua: lammikkolaatuisia ja näyttelyihin sopivia valiokarppeja. Valiolaadun eri värimuunnoksista käytetään Suomessakin niiden japaninkielisiä nimityksiä.


title: Koikarppi

text: Suurin osa Suomen koikarpeista on lammikkolaatuisia, sillä Japanista tuotujen näyttelykelpoisten karppien hinnat ovat lammikkolaatuisiin verrattuina moninkertaisia. Alankomaissa järjestetään vuosittain suuri koikarppinäyttely, jossa koulutetut tuomarit pisteyttävät valiokarppeja koiranäyttelyiden tapaan. Talveksi useimmat harrastajat majoittavat koristekarppinsa jättikokoiseen akvaarioon, jossa saattaa olla jopa 3 000 litraa vettä. Keväällä karpit siirretään suuriin lammikoihin, joissa ne saavat olla syksyn ensimmäisiin kylmiin päiviin saakka. Koikarppi on kesyyntyvyytensä ja persoonallisuutensa vuoksi sopiva lemmikki allergiselle, mutta vaatimustensa ja kasvuvauhtinsa vuoksi melko työläs kasvatettavaksi Suomen oloissa.


title: Koikarppi

text: Kuuluisin punainen koikarppi, nimeltään Hanako (n. 1751 - 7. heinäkuuta 1977), kuului eläessään useille eri henkilöille, jotka on tarkasti dokumentoitu. Heistä viimeiseksi jäi tohtori Komei Koshihara, joka avioituessaan sai karpin vaimonsa suvun perintönä. Kuollessaan Hanako oli oletettavasti 226 vuotta vanha; oletus perustuu karpin suomujen tutkimukseen vuodelta 1966. Vanhin varmistettu koikarpin elinikä on 47 vuotta.


title: Erkki Saaristo

text: Erkki Saaristo (s. 27. maaliskuuta 1954 Helsinki) on suomalainen pääsarjauransa lopettanut koripalloilija, joka on uransa jälkeen toiminut myös koripallovalmentajana. Saaristo pelasi pääsarjatasolla Helsingin NMKY:n ja Uudenkaupungin Urheilijoiden riveissä. Saaristo on edelleen SM-sarjan historian kuudenneksi paras pistemies. Korihait jäädytti hänen pelinumeronsa huhtikuussa 2014.


title: Erkki Saaristo

text: Hänen poikansa Heikki Saaristo on myös pelannut koripalloa pääsarjatasolla.


title: Erkki Saaristo

text: Saaristo on Leppävaaran Pyrinnön kasvatti, mutta hän debytoi pääsarjatasolla Helsingin NMKY:n joukkueessa kaudella 1971–1972. Tulokaskaudellaan hän teki keskimäärin 8,3 pistettä ottelua kohden ja kauden päätteeksi joukkue saavutti SM-hopeaa. Lisäksi hän saavutti Suomen cupin hopeaa vuosina 1978 ja 1979. Pisteiden valossa Saaristo pelasi parhaan kautensa kaudella 1980–1981, jolloin hän teki 25,3 pistettä ottelua kohden.


title: Erkki Saaristo

text: Hän pelasi HNMKY:n paidassa kauden 1981–1982 loppuun asti, jonka jälkeen hän siirtyi Uudenkaupungin Urheilijoihin. Saaristo saavutti SM-pronssia kausina 1984–1985 sekä 1986–1987 ja voitti cup-mestaruuden vuonna 1986. Uudenkaupungin Urheilijat menestyi Saariston aikana cup-kilpailussa, josta se voitti hopeaa vuonna 1987 sekä kultaa vuonna 1988. Hän voitti uransa ainoan Suomen-mestaruuden kaudella 1989–1990. Saaristo lopetti pääsarjauransa kauteen 1991–1992, jolloin seura juhli vielä SM-pronssia.


title: Erkki Saaristo

text: Saaristo edusti Suomen nuorisomaajoukkueita viidessätoista ottelussa. Hän debytoi miesten maajoukkueessa vuonna 1972 ottelussa Viroa vastaan ja teki yksitoista pistettä. Saaristo oli mukana vuoden 1977 EM-kilpailuissa. Hän pelasi turnauksessa 6,5 pisteen ottelukohtaisella pistekeskiarvolla ja teki pisteiden valossa parhaassa pelissään kaksitoista pistettä Jugoslaviaa vastaan. Saaristo pelasi viimeisen ottelunsa maajoukkueessa vuonna 1986. Hän pelasi tällöin ottelussa Norjaa vastaan ja teki yksitoista pistettä. Kaiken kaikkiaan Saaristo pelasi miesten maajoukkueessa 133 ottelua ja teki niissä keskimäärin 6,9 pistettä.


title: Erkki Saaristo

text: Saaristo toimi ensimmäistä kertaa Korihaiden edustusjoukkueen päävalmentajana kaudella 2000–2001. Kaudella 2001–2002 joukkueen valmentajaksi palkattiin Jukka Mantere, joka sai kuitenkin potkut marraskuussa 2001. Tämn myötä Saaristo palasi joukkueen valmentajaksi loppukauden ajaksi.


title: Mathis Olimb

text: Mathis Olimb (s. 1. helmikuuta 1986 Oslo, Norja) on norjalainen jääkiekkoilija, pelipaikaltaan hyökkääjä. Olimb edustaa kaudella 2015–2016 Sveitsin Liigan Kloten Flyersia. Hän on voittanut urallaan kahdesti Norjan-mestaruuden.


title: Mathis Olimb

text: Olimb aloitti pääsarjauransa Norjan pääsarjan Vålerengassa 2002–2003. Seuraavaksi kaudeksi hän siirtyi Manglerudiin. Kauden 2004–2005 Olimb pelasi Pohjois-Amerikassa. Hän edusti OHL-juniorisarjassa London Knightsia ja Sarnia Stingiä. Seuraavaksi kaudeksi hän palasi Norjaan ja Vålerengaan. Keväällä 2006 ja 2007 hän oli voittamassa Norjan-mestaruutta. Kaudella 2006-2007 hän sijoittui Norjan liigan pistepörssissä toiseksi.


title: Mathis Olimb

text: Kaudeksi 2007–2008 Olimb siirtyi Saksan liigan Augsburger Pantheriin. Saksassa hän oli kahden kauden ajan joukkueensa avainpelaajia. Kaudella 2008–2009 hän ehti tehdä 43 ottelussa 41 pistettä, kunnes loukkaantui loppukaudeksi Oslossa pelatussa olympiakarsintaottelussa. Kahden Saksassa vietetyn kauden jälkeen Olimb siirtyi Ruotsin Elitserienin Frölundaan. Frölundassa hän oli kaudella 2009–2010 joukkueensa kolmanneksi paras pistemies 34 pisteellään. Syöttöpisteitä hän sai joukkueensa eniten, 25 kappaletta. Kauden jälkeen NHL-seura Chicago Blackhawks teki Olimbin kanssa vuoden sopimuksen.


title: Mathis Olimb

text: Olimb sai huonon alun Pohjois-Amerikassa, sillä hän loukkaantui harjoituskaudella. Lopulta hän pelasi Blackhawksin farmijoukkueessa Rockford IceHogsissa 59 ottelua muttei yhtään NHL:ssä. Kaudeksi 2011–2012 Olimb palasi Frölundaan.


title: Mathis Olimb

text: Keväällä 2015 Olimb solmi kahden vuoden mittaisen sopimuksen KHL-seura Jokerien kanssa. Olimbista tuli siten seuran historian ensimmäinen norjalaispelaaja. Olimb ei ollut tyytyväinen rooliinsa joukkueessa ja joulukuussa 2015 hän siirtyi lainasopimuksella Kloten Flyersiin, Sveitsiin. Sopimus Jokereiden kanssa on määrä purkaa 1. päivä toukokuuta 2016.


title: Mathis Olimb

text: Kaudeksi 2016-17 Olimb siirtyy takaisin Ruotsin SHL:ään Linköpings HC:n joukkueeseen.


title: Mathis Olimb

text: Olimb on edustanut Norjan maajoukkuetta vuosien 2007, 2008, 2010 ja 2011, 2012, 2013, 2014 ja 2015 maailmanmestaruuskilpailuissa. Vuonna 2011 hän teki seitsemässä ottelussa tehopisteet 1+8. Kahdeksalla syötöllään hän oli MM-turnauksen syöttötilaston voittaja.


title: Mathis Olimb

text: Mathisilla on kolme vuotta nuorempi veli Ken Andre Olimb.


title: Jari Raitanen

text: Jari Juhani Raitanen (s. 7. toukokuuta 1965 Helsinki) on entinen suomalainen koripalloilija.


title: Jari Raitanen

text: Raitanen on edustanut pääsarjatasolla Helsingin NMKY:tä, Uudenkaupungin Urheilijoita sekä Espoon Honka. Hän voitti NMKY:n paidassa kuusi Suomen mestaruutta kunnes siirtyi Uudenkaupungin Urheilijoihin. Raitanen lopetti pääsarjauransa Hongan paidassa 1990–luvun lopussa. Sen jälkeen hän on ollut Devoi Oy:n toimitusjohtaja.


title: Kiikoisjärvi

text: Kiikoisjärvi on Pirkanmaalla Sastamalassa entisessä Kiikoisten kunnassa sijaitseva järvi, joka kuuluu Kokemäenjoen vesistön Kauvatsanjoen valuma-alueen "Piilijoen alueeseen".


title: Kiikoisjärvi

text: Järven pinta-ala on 424 hehtaaria ja sen pituus on 5,2 kilometriä ja leveys 1,2 kilometriä. Järven luusua sijaitsee järven länsirannalla, josta saa alkuunsa 13,5 kilometriä pitkä Jaaranjoki, jonka nimitys vaihtuu alajuoksulla "Piilijoeksi", ja laskee sen jälkeen Sääksjärveen. Järven tärkein tulojoki on Kiikoisjoki eli "Kolusjoki" eli "Mouhijoki", joka laskee Mouhijärvestä. Aiemmin näitä pidettiin järven läpi virtaavana Kauvatsanjokena, mutta nykyään joen osilla on eri nimet. Muita tulo-ojia ovat pohjoisesta laskeva "Pajistonoja", jonka valuma-alue on 16 km², ja lounaasta laskeva "Raudunoja, jonka valuma-alue on 14 km².


title: Kiikoisjärvi

text: Järvessä on 9 pientä saarta, joiden yhteinen pinta-ala on vain 2,0 ha ja rantaviivan pituus 1,6 km. Suurimmat saaret sijaitsevat keskejjä järveä ja ne ovat "Selkäsaaret" ja "Lammassaari". Eteläosassa on lisäksi "Kiilmanninsaari" ja "Kirrinkallio".


title: Kiikoisjärvi

text: Järven rantaviiva on 0,94 kilometriä pitkä ja ranta on pääosin kallio- ja moreenipohjaista metsämaata, mutta järven alue on peltojen ympäröimää. Järven länsiranta on harjujakson patoamaa ja laskujoki laskee sen yli. Rannoille on rakennettu runsaasti loma-asuntoja ja Kiikoisten keskusta sijaitsee järven rannalla.


title: Kiikoisjärvi

text: Järvi on yksi Kiikoisten aikaisemmin kolmesta järvestä, joista yksi — Marjajärvi — kuivatettiin ja Kuorsumaanjärven vedenpintaa alennettiin.


title: Kiikoisjärvi

text: Kiikoisjärvi on matala ja voimakkaasti rehevöitynyt, kuitenkin uintikelpoinen. Viljelykset ympäröivät järveä lähes joka suunnasta. Järven valuma-alueella on jonkin verran suoperäisiä alueita, minkä vuoksi Kiikoisjärven vesi on sameaa ja voimakkaasti humussävytteistä. Veden keskimääräinen viipymä järvessä on vain 11 vuorokautta. Järven luoteispäässä viipymä on jonkin verran pitempi.


title: Kiikoisjärvi

text: Järvi on matala ja rehevöitynyt ja se tila on enää välttävä. Kiikoisjoki laski ennen 1960-luku ruhikkojärven Marjajärven läpi, mikä vähensi kiintoaineskuormitusta. Kun entinen Marjajärvi nykyään ohitetaan, tulevat kiintoaineet suoraan Kiikoisjärveen sen vettä samentamaan. Järven käyttöarvoa on kohennettu 1980-luvulta asti niittämällä vesikasvillisuutta. Yleiskunnostuksen suunnitelma laadittiin 2001, jota on toteutettu ruoppaamalla uimarantoja ja veneväyliä. Järveen laskeviin ojiin on tehty kaksi laskeutumisallasta. Kalastuskunta on hoitokalastanut järveä poistamalla siitä särkikaloja. Haja-asutuksen jätevesiasioihin on kiinnitetty huomiota vähentämällä näitä päästöjä järveen. Vedensäännöstelyssä haettiin vuonna 2004 lopullinen päätös. Siinä saatiin lupa nostaa kesäksi järven pintaa 20 cm.


title: Kiikoisjärvi

text: Kiikoisjärven länsirannalla sijaitsee Kiikoisten seurakunnan leirikeskus Suviranta ja Kiikoisten kunnan virkistys- ja leirintäalue Rajalahti. Järvellä on kolme yleistä uimarantaa. Järvellä järjestetään kalakilpailuja ja harrastetaan virkistyskalastusta. Järven kalalajeja ovat ainakin taimen, hauki, ja ahven. Järven rehevöitynyt pohjoisosa on linnustollisesti merittävä lisäpiirre.


title: Kiikoisjärvi

text: Järvi on osa "Kymmenen joen ja kymmenen järven melontareittiä", joka alkaa Kauvatsanjoen vesistön latvoilta ja kulkee Suodenniemen, Jaaran kautta Sääksjärvelle ja vielä alas Puurijärvelle.


title: Kiikoisjärvi

text: Vuoden 1855−56 Kalmbergin kartastossa järven nimenä oli "Kikois Alanenjärvi" ja sen parina oli "Kikois Ylinenjärvi", joka vastasi myöhemmin kuivatettu Marjajärvi. Järven vedenpinnan korkeutta on aikoinaan laskettu alemmaksi. Sen huomaa myös, kun vertaa vanhaa ja nykysitä karttaa keskenään. Kiikoisjärvi oli pitempi ja leveämpi järvi, jolle ei oltu piirretty näkyviin saaria.


title: Sanqingshanin kansallispuisto

text: Sanqingshanin kansallispuisto on kansallispuisto ja Unescon maailmanperintöluettelon kohde Kiinassa, Jiangxin maakunnassa. Se sjaitsee Huaiyun vuoristossa ja on pinta-alaltaan 229,5 neliökilometriä.


title: Sanqingshanin kansallispuisto

text: Geologisesti Sanqingshanin alue on mielenkiintoinen. Kansallispuiston ytimen muodostaa Sanqingshanvuori, joka nousee 1 817 metrin korkeuteen merenpinnasta. Vuori on metsäinen graniittimassiivi. Puiston kivilajit ovat pitkälti muodostuneet graniitista, josta on maan kohoamisen, rapautumisen ja eroosion ansiosta kehittynyt omalaatuisia graniittimuodostelmia. Lisäksi puiston pinnanmuotoja edustavat useat v-laaksot, vesiputoukset, joista suurimmat ovat 60 metriä korkeita, järvet ja lähteet.


title: Sanqingshanin kansallispuisto

text: Sanqinshanissa on merkittävä taolaisuuden keskus. Puistosta löytyy useita taolaisia muistomerkkejä, kivikaiverruksia ja temppeleitä. Sanqinshan on ollut taolainen pyhäkkö 400 vuoden ajan.


title: Alma Suppanen

text: Alma Erika Henriette Suppanen (25. tammikuuta 1858 Jokioinen – 24. tammikuuta 1937 Helsinki) oli suomalainen kirjallisuuden kääntäjä. Hän käytti myös nimimerkkiä "A-a".


title: Alma Suppanen

text: Suppanen suomensi muun muassa Björnstjerne Björnsonin, Fredrika Bremerin ja Alexander Friedrich Franz Hoffmannin teoksia. Hän käänsi suomeksi myös keittokirjoja sovittaen niitä tarvittaessa suomalaisiin oloihin.


title: 19. arrondissementti (Pariisi)

text: Pariisin 19. arrondissementti () on yksi Pariisin kahdestakymmenestä arrondissementista, joka tunnetaan myös nimellä "arrondissement des Buttes-Chaumont". Se jaetaan edelleen neljään kortteliin (), jotka ovat "Villette", "Pont-de-Flandres", "Amérique" ja "Combat".


title: 19. arrondissementti (Pariisi)

text: Arrondissementtia reunustavat pohjoisessa Aubervilliers’n kunta, lännessä 10. ja 18. arrondissementit, idässä Pantin’n, Les Lilas’n ja Le Pré-Saint-Gervais’n kunnat ja etelässä 20. arrondissementti.


title: 19. arrondissementti (Pariisi)

text: Arrondissementin pinta-ala on 6,79 km² ja väkiluku oli 186 090 henkeä vuonna 2011. Määrinä toimii sosialistipuolueen François Dagnaud.


title: Kytö (Halikko)

text: Kytö on kylä Halikossa Salon länsilaidalla lähellä Hajalaa. Kylässä sijaitsee E18-moottoritien Hajalan liittymä. Kytö on jaettu kansan suussa ja vanhoissa kirkon kirjoissa epämääräisesti Ala-Kytöön ja Perä-Kytöön. Nykyään kylä on hiljentynyt maanviljelyalue Hajalan taajaman pohjoispuolella.


title: Kytö (Halikko)

text: Kydössä on ollut asutusta jo kivikaudella, mistä kertovat useat arkeologiset löydökset. Kiinteä kyläkantainen asutus on kuitenkin vasta myöhäiskeskiajan uudisasutusta. Uuden ajan alussa kylä siirtyi pikkuhiljaa ulkopuolisille. Naantalin luostari, Wiurilan kartano ja Ruotsin kruunu jakoivat Kydön 1500-luvun loppuun mennessä. 1700- ja 1800-luvut Kytö oli kokonaan Armfelt-suvun omistuksessa. 1800-luvun lopussa metsät myytiin läheisille sahoille, jotka hakkauttivat ne tyystin. Kytö jaettiin vuonna 1911 34 itsenäiseen palstatilaan.


title: Kytö (Halikko)

text: Toisen maailmansodan jälkeen Kytöön asutettiin useita siirtoväen perheitä, jolloin kylän koko saavutti huippunsa. Kydössä toimi saha, tervatehdas ja tiilitehdas. Lähimmät palvelut löytyivät lähellä olevista Kumiosta ja Hajalasta. 1960-luvun jälkeen kylä alkoi hiljetä ja vähitellen pienentyä. Uusia asuintaloja ei kylään enää rakennettu ja monet tilat jäivät tyhjilleen.


title: Kytö (Halikko)

text: 2000-luvun alussa kylän läpi rakennettiin valtatie 1, ja Kytöön sijoitettiin Hajalan liittymä. Tämä paransi huomattavasti syrjään jääneen Kydön liikenneyhteyksiä ja kylään on alettu jälleen rakentaa uusia asuntoja.


title: Kytö (Halikko)

text: Kytö sijaitsee Paimion rajalla Purilanjoen yläjuoksun laaksossa. Jokea kutsutaan Kydössä Kealanojaksi. Pinta-alaltaan Kytö on suuri ja sen asutuskeskittymät ovat pienet moottoritien eteläpuolinen Ala-Kytö, pohjoispuolinen Perä-Kytö ja uudempi Mustassuo lähempänä Kumiota. Noukkilan historiallinen kylätontti on Perä-Kydön luona mutta tuloksena isonjaonjärjestelystä 1800-luvulla se kuuluu nykyään Kydön kylään, ja Noukkilan kylään nykyään kuuluva alue on pohjoisessa Kumion kulmakunnalla.


title: Kytö (Halikko)

text: Kydön itäosassa on suuria soita. Aluetta hallitsevat useat kallioiset mäet, jotka ovat metsittyneet. Maaston korkeuserot ovat suuret ja tasaisimmat alueet Purilanjoen ja Tapiolanojan laaksot ovat viljeltyjä.


title: Mariposa Monarcan biosfäärialue

text: Mariposa Monarcan biosfäärialue on biosfäärialue ja Unescon maailmanperintökohde Meksikossa. Se sijaitsee Michoacánin ja Estado de Méxicon osavaltioiden alueella ja se on pinta-alaltaan 562,59 neliökilometriä. Suojelualue perustettiin erityisesti suojelemaan monarkkiperhosten vaellusta. Alueella esiintyy vaellusaikana jopa miljardi perhosta.


title: Mariposa Monarcan biosfäärialue

text: Mariposa Monarcan biosfäärialue sijaitsee vulkaanisella vuoristoalueella keskisessä Meksikossa. Alueen tärkein puu meksikonpihta. Putkilokasveja on löydetty alueelta 493 lajia ja sieniä 49 lajia. Lintuja Mariposa Monarcassa elää 132 lajia, ja lisäksi esimerkiksi ainakin kolme kotoperäistä salamanterilajia.


title: Mariposa Monarcan biosfäärialue

text: Miljoonat monarkkiperhoset saapuvat Mariposa Monarcaan talvehtimaan laajalta alueelta Pohjois-Amerikasta. Viiden kuukauden ajan alue on punaisena monarkkiperhosista, kunnes maaliskuun lopussa eloonjääneet yksilöt laskeutuvat vuorilta parittelemaan. Tämän jälkeen ne lentävät 1 500 kilometriä Kalifornianlahdelle munimaan, minkä jälkeen ne kuolevat.


title: 20. arrondissementti (Pariisi)

text: Pariisin 20. arrondissementti () on yksi Pariisin kahdestakymmenestä arrondissementista, joka tunnetaan myös nimellä "arrondissement de Ménilmontant". Se jaetaan edelleen neljään kaupunginosaan (), jotka ovat Belleville, Saint-Fargeau, Père-Lachaise ja Charonne.


title: 20. arrondissementti (Pariisi)

text: Arrondissementin pinta-ala on 5,98 km², ja väkiluku oli 198 042 henkeä vuonna 2011. Määrinä toimii sosialistipuolueen Frédérique Calandra vuodesta 2008 alkaen.


title: Sanlam

text: Sanlam on vuonna 1918 perustettu Etelä-Afrikan johtava rahoituslaitos, joka on listattuna JSE Securities Exchangessa ja Namibian pörssissä. Vuonna 2005 yritys hallinnoi 353 miljardin randin pääomaa.


title: Jousiammunta kesäolympialaisissa 1900

text: Jousiammunta kesäolympialaisissa 1900 käytiin 15. heinäkuuta – 14. elokuuta. Se oli ensimmäinen kerta, kun jousiammunnassa kilpailtiin olympialaisissa. Kilpailuja oli kuusi ja niihin osallistui 153 urheilijaa kolmesta eri valtiosta. Ranskassa käytiin useita muitakin Pariisin maailmannäyttelyyn liitettyjä jousiammuntakilpailuja, jotka nostaisivat osallistujamäärän yli 5 000:een, mutta Kansainvälinen olympiakomitea ei ole luokitellut niitä olympiakilpailuiksi, koska niitä pidetään enemmän Ranskan-mestaruuskilpailuina, sillä ne olivat pääasiassa karsintoja olympialajeihin.


title: Jousiammunta kesäolympialaisissa 1900

text: Suluissa maan lähettämien urheilijoiden määrä.


title: J. J. Mikkola

text: Jooseppi Julius (J. J.) Mikkola (6. heinäkuuta 1866 Ylöjärvi – 28. syyskuuta 1946 Helsinki) oli suomalainen kielitieteilijä ja Helsingin yliopiston slaavilaisen filologian professori.


title: J. J. Mikkola

text: Mikkolan vanhemmat olivat maanviljelijä Antti Erland Mikkola ja Johanna Mikkola. Hän pääsi ylioppilaaksi 1886 ja valmistui filosofian kandidaatiksi 1889 sekä lisensiaatiksi ja tohtoriksi 1893. Mikkola toimi venäjän kielen opettajana useissa eri helsinkiläisissä kouluissa 1891–1908. Hän toimi Helsingin yliopiston slaavilaisen filologian dosenttina 1895–1900, ylimääräisenä professorina 1900–1921 sekä varsinaisena professorina 1921–1934. Mikkola oli myös Satakuntalaisen osakunnan inspehtorina 1904–1931.


title: J. J. Mikkola

text: Mikkola oli 1918 Suomen hallituksen lähettämänä diplomaattisissa tehtävissä Bulgariassa ja Turkissa sekä Saksan Itämeren divisioonaa komentaneen Rüdiger von der Goltzin luona. Hän kuului Suomalais-ugrilaisen seuran johtokuntaan ja oli seuran varaesimies vuodesta 1929. Mikkola oli myös Suomen Sukututkimusseuran ja Kansallisteatterin johtokuntien jäsenenä. Hän toimi Suomalaisuuden Liiton puheenjohtajana 1906–1909 ja Suomalaisen tiedeakatemian puheenjohtajana 1921–1922. Mikkola oli jäsenenä useissa ulkomaisissa tiedeseuroissa.


title: J. J. Mikkola

text: Mikkola oli naimisissa vuodesta 1893 kirjailija Maria Winterin (Maila Talvio) kanssa.


title: J. J. Mikkola

text: Mikkola oli saksalaismyönteinen ja poliittiselta ajattelultaan äärioikeistolainen. Hän toimi 1930-luvulla fasistista Italiaa ihannoineen Nuoret Italian Ystävät -seuran puheenjohtajana ja kuului jatkosodan aikana saksalaismieliseen Suomen Valtakunnan Liittoon.


title: Volkskas

text: Volkskas on vuonna 1934 perustettu eteläafrikkalainen pankki. Sen perustamisesta päätettiin afrikaanerinationalistisen "Broederbond" salaseuran kokouksessa elokuussa 1931 ja huhtikuussa 1934 kuusikymmentä buuria lopulta perusti sen pitkien keskustelujen jälkeen. Volkskasia pidettiin aikaisemmin yleisesti "Broederbondin" pankkina ja kaikki sen hallituksen jäsenet kuuluivat järjestöön.


title: Mongolin kirjaimisto

text: Mongolin kirjaimisto on mongolin kieltä varten uiguurilaisen kirjaimiston pohjalta kehitetty kirjoitusjärjestelmä. Sen vanhimmat muistomerkit ovat peräisin 1200-luvulta.


title: Mongolin kirjaimisto

text: Mongolin kirjaimisto koostuu 20 kirjaimesta sekä 8 lisämerkistä, jotka välittävät vieraiden kielten äänteitä. Ne kaikki perustuvat 14 uiguurilaisen kirjaimiston merkkiin. Kirjaimilla on kaksi tai kolme varianttia riippuen niiden asemasta sanan alussa, keskellä tai lopussa. Kirjoituksen suunta on ylhäältä alas ja rivit luetaan vasemmalta oikealle.


title: Mongolin kirjaimisto

text: Eräitä merkkejä käytetään useiden eri äänteiden merkintään, minkä ansiosta kirjaimistoa on voitu soveltaa useisiin mongolikieliin. 1200-luvun lopulla luotiin tiibetiläiseen kirjaimistoon perustuva nelikulmainen variantti ja 1600-luvulla Zaja-Panditan kehittämä ”selkeä kirjoitus” eli todo bitšig, jota käytettiin varsinkin oiraatin ja kalmukin kielissä. Burjatiassa klassista mongolin kirjoitusjärjestelmää sovellettiin vuoteen 1931 ja Mongolian alueella vuoteen 1945 saakka. Kiinan Sisä-Mongoliassa asuvat mongolit käyttävät kirjaimistoa vielä nykyäänkin.


title: Mongolin kirjaimisto

text: 1990-luvulta lähtien Mongoliassa on pyritty palaamaan mongolilaiseen kirjaimistoon, mutta käytännön syistä kyrillinen aakkosto on edelleen vallitseva. Omaperäistä kirjoitusjärjestelmää on popularisoitu myös Burjatiassa ja Kalmukiassa.


title: The Game – oletko valmis peliin?

text: The Game – oletko valmis peliin? () on vuonna 1997 ensi-iltansa saanut trilleri. Elokuvan on ohjannut David Fincher, ja sen pääosissa ovat Michael Douglas, Deborah Kara Unger, Sean Penn ja James Rebhorn.


title: The Game – oletko valmis peliin?

text: Elokuva kertoo miljonääri Nicholas Van Ortonista (Michael Douglas), joka saa veljeltään Conradilta (Sean Penn) mystisen syntymäpäivälahjan: elämyspelejä järjestävän yrityksen lahjakortin. Aluksi Nicholas suhtautuu lahjaan epäilevästi, koska hän luulee, että hänen veljensä koettaa saada häneltä rahaa. Lopulta muiden henkilöiden suosituksesta Nicholas päättää kokeilla peliä, joka saakin hänen elämänsä päälaelleen.


title: Köprülü-suku

text: Köprülü-suku oli Osmanien valtakunnassa vaikuttanut ylimyssuku, josta nousi kaikkiaan kuusi suurvisiiriä, mukaan lukien suvun adoptoima Merzifonlu Kara Mustafa pašša. Suvun merkittäviä uudempia jälkeläisiä oli Mehmet Fuat Köprülü, turkkilainen historioitsija ja kansatieteilijä.


title: Köprülü-suku

text: Suvun perustaja ja ensimmäinen suurvisiiri oli Albaniassa syntynyt Köprülü Mehmet pašša, joka perusti perheen pohjois-Anatoliassa sijaitsevassa Köprün (nyk. Vezirköprü) kaupungissa.


title: Köprülü-suku

text: Muita merkittäviä suvun jäseniä ovat Köprülü Abdullah Pasha (1684–1735, Köprülü Fazıl Mustafa paššan poika), valtiomies ja sotilas, joka aikanaan toimi komentajana Persiaa vastaan käydyissä sodissa ja kuvernöörinä useissa Osmanien valtakunnan provinsseissa.


title: Köprülü-suku

text: Kara Mustafa pašša todennäköisesti adoptoitiin Köprülü-sukuun lapsena. Hän myös meni naimisiin sukuun kuuluneen naisen kanssa.


title: Rintaneula

text: Rintaneula on emaloitu tai jalokivin koristeltu koru, joka on tehty vaatekappaleeseen kiinnitettäväksi. Rintaneula tehdään yleensä metallista, esimerkiksi kullasta tai hopeasta. Koristearvonsa lisäksi rintaneula voi toimia esimerkiksi viitan kiinnikkeenä. Varhaisimmat tunnetut rintaneulat ovat pronssikaudelta.


title: Justin Bieber

text: Justin Drew Bieber (s. 1. maaliskuuta 1994 London, Ontario, Kanada) on kanadalainen Grammy-palkittu laulaja ja lauluntekijä, jonka tyylilajeja ovat pääosin pop ja R&B.


title: Justin Bieber

text: Justin Bieber syntyi 1. maaliskuuta 1994 Londonin kaupungissa Kanadan Ontariossa, ja hän vietti lapsuutensa Ontarion Stratfordissa. Bieberin vanhemmat ovat nimeltään Patricia ”Pattie” Mallette ja Jeremy Jack Bieber. Bieber oli pariskunnan ensimmäinen – ja ainoa – lapsi. Vanhemmat erosivat Bieberin ollessa pieni. Äiti Pattie kasvatti hänet yksinhuoltajana ja teki paljon töitä kaksikon elättämiseksi. Bieberillä on isänsä puolelta kaksi nuorempaa puolisisarusta.


title: Justin Bieber

text: Bieberin täytettyä kaksi vuotta hän sai äidiltään lahjaksi rumpusetin, ja kahdentoista vuoden iässä hän osasi soittaa sujuvasti myös ainakin kitaraa ja pianoa. 12-vuotias Bieber osallistui 2007 paikalliseen kykykilpailuun Ne-Yon kappaleella ”So Sick” ja sijoittui toiseksi. Perhe latasi videon esityksestä Youtubeen, ja sen jälkeen sinne ryhdyttiin lataamaan muitakin Bieberin esittämiä coverkappaleita.


title: Justin Bieber

text: Musiikkimanageri Scooter Braun kiinnitti huomiota Bieberiin vuonna 2007 nähtyään hänestä internetiin ladatut videot. Lopulta Braun lennätti Bieberin Yhdysvaltojen Atlantaan, jossa Bieber esiintyi Braunille ja Usherille. He vakuuttuivat Bieberin kyvyistä ja ottivat hänet manageritoimistonsa listoille ja ryhtyivät etsimään hänelle levy-yhtiötä. Levytyssopimus solmittiin vuonna 2008 Island Recordsin kanssa. Bieberin ensimmäinen singlejulkaisu ”One Time” ilmestyi alkuvuodesta 2009 Bieberin vielä levyttäessä ensimmäistä albumiaan. Single vetosi nopeasti kasvavaan fanijoukkoon eli ”beliebereihin”, joiksi fanit alkoivat itseään kutsua.


title: Justin Bieber

text: Bieberin esikoisalbumi "My World" julkaistiin marraskuussa 2009. Se on teknisesti EP-levy, koska se sisältää vain seitsemän musiikkikappaletta, eikä sitä siksi voida sanoa kokopitkäksi studioalbumiksi. EP myi tuplaplatinaa Isossa-Britanniassa sekä Bieberin kotimaassa Kanadassa, jossa se nousi myös albumilistan kärkeen. Yhdysvalloissa albumia myytiin platinaan oikeuttava määrä eli yli miljoona kappaletta, ja se nousi viidenneksi Yhdysvaltojen albumilistalla.


title: Justin Bieber

text: Bieberin ensimmäinen kokopitkä studioalbumi, esikoisalbumin toinen puolikas "My World 2.0", julkaistiin maaliskuussa 2010. Yhdysvalloissa albumi ponnahti listaykköseksi ja teki 16-vuotiaasta Bieberistä nuorimman miespuolisen sooloartistin Billboard 200 -albumilistan kärjessä sitten Stevie Wonderin vuoden 1963 ennätyksen. Albumilta julkaistiin ensimmäisenä singlenä ”Baby”-niminen kappale, joka osoittautui Bieberin siihen mennessä suurimmaksi hitiksi. Kesään mennessä kappaleen musiikkivideo nousi Youtuben katsotuimmaksi, mutta myöhemmin myös vihatuimmaksi videoksi. Heinäkuussa 2010 "Toronto Sun" -lehti kirjoitti, että Justin Bieber on internetin haetuin julkisuuden henkilö.


title: Justin Bieber

text: Vuoden 2011 Grammy-palkintogaalassa Bieber oli ehdolla parhaaksi uudeksi artistiksi ja "My World 2.0" parhaaksi pop-albumiksi. Tammikuussa 2011 Bieber julkaisi remix-albumin "Never Say Never: The Remixes", joka tuki Bieberin ensimmäistä elokuvaa nimeltä "". Albumi sisälsi remixejä "My World 2.0" -esikoisalbumin kappaleista sekä useita vierailevia tähtiä, kuten Miley Cyrus, Chris Brown ja Kanye West. Se nousi Yhdysvalloissa Billboard 200 -albumilistan kärkeen, vaikka se sisälsi lähinnä aikaisemmin julkaistua materiaalia.


title: Justin Bieber

text: Marraskuussa 2011 Bieberiltä ilmestyi jouluteemainen "Under the Mistletoe" -studioalbumi, joka oli hänen toinen täyspitkä levynsä. Albumi nousi listaykköseksi Kanadassa, Kreikassa, Meksikossa ja Yhdysvalloissa. Lisäksi albumilta ainoana singlenä julkaistu ”Misteletoe” myi Yhdysvalloissa tuplaplatinaa.


title: Justin Bieber

text: Maaliskuussa 2012 Bieberiltä ilmestyi ”Boyfriend”-kappale, joka oli hänen tulevan albuminsa ensimmäinen single. Singleä myytiin 521 000 digitaalista kappaletta sen julkaisua seuranneen viikon aikana, mikä oli historian parhaita viikkomyyntejä digitaaliselle julkaisulle. Bieberin kolmas studioalbumi "Believe" julkaistiin kesäkuussa 2012, ja se nousi listaykköseksi Yhdysvalloissa ja 15 muussa maassa. Albumia kehuttiin Bieberin aiempaa tuotantoa kypsemmäksi kokonaisuudeksi. Albumilta julkaistiin yhteensä viisi singleä, ja ”Beauty and a Beat” -singleä varten Nicki Minajin kanssa kuvattu musiikkivideo rikkoi tuolloisen ennätyksen eniten ensimmäisen vuorokauden aikana katsotusta videosta. Bieber rikkoi ennätyksen toistamiseen.


title: Justin Bieber

text: Tammikuussa 2013 Bieber julkaisi akustisen albumin "Believe Acoustic", joka sisälsi akustisia versioita "Believe"-albumin kappaleista sekä kolme ennenjulkaisematonta kappaletta. Sekin nousi Yhdysvalloissa listaykköseksi ja teki alle 19-vuotiaasta Bieberistä kaikkien aikojen nuorimman viisi listaykköstä saaneen artistin. Vielä joulukuussa 2013 Bieberiltä ilmestyi "Journals"-niminen kokoelmalevy, joka sisälsi kappaleita, jotka Bieber oli kirjoittanut Believe-kiertueellaan. Monet lauluista julkaistiin yksitellen kymmenen viikon aikana "Justin Bieber’s Believe" -konserttielokuvan promoamiseksi.


title: Justin Bieber

text: Vuosina 2014 ja 2015 Bieber vetäytyi tekemään uutta studioalbumia ja oli julkisuudessa enemmänkin yksityiselämänsä ongelmien, kuten parisuhdeongelmien takia.


title: Justin Bieber

text: Parin vuoden tauon jälkeen elokuussa 2015 Bieber julkaisi singlenä ”What Do You Mean?” -kappaleen, joka oli esimakua Bieberin myöhemmin ilmestyvältä "Purpose"-nimiseltä studioalbumilta. Kappale ponnahti Yhdysvalloissa Billboard Hot 100 -singlelistan kärkeen, ja se oli Bieberin ensimmäinen kappale listan ykkösenä. Myös albumin kaksi seuraavaa singleä – ”Sorry” ja ”Love Yourself” – nousivat listaykköseksi.


title: Justin Bieber

text: Bieberin neljäs studioalbumi "Purpose" julkaistiin marraskuussa 2015. Albumi oli EDM- ja R&B/pop-sekoitus, jota monet kriitikot pitivät Bieberin parhaana siihen mennessä. Albumista tuli Bieberin kuudes Billboard-listan ykköseksi noussut albumi. Maaliskuussa 2016 Bieberin Purpose-maailmankiertue lähti liikkeelle Yhdysvaltain Seattlesta.


title: Justin Bieber

text: Vuoden 2016 Grammy-gaalassa Bieber sai kolmannen ehdokkuutensa ja ensimmäisen voittonsa, kun yhdessä Jack Ü:n (eli Skrillexin ja Diplon) kanssa levytetty kappale ”Where Are Ü Now” palkittiin parhaana dance-kappaleena. Skrillex osallistuu myös suurimman osan "Purpose"-albumin kappaleiden tuottamiseen. Vuonna 2017 Bieber oli puolestaan ensimmäistä kertaa ehdolla arvostetuimman Grammy-palkinnon eli vuoden albumin palkinnon saajaksi "Purpose"-levystään. Bieber sai kolme muutakin ehdokkuutta, kun "Purpose" oli ehdolla parhaaksi pop-albumiksi, ja ”Love Yourself” vuoden lauluksi ja pop-sooloesitykseksi. Hän hävisi kaikki palkinnot Adelelle.


title: Justin Bieber

text: Toukokuussa 2017 Bieber vieraili DJ Khaledin kappaleella ”I’m the One”, joka nousi Yhdysvaltojen Billboard Hot 100 -singlelistan kärkeen. Viikko myöhemmin listaykköseksi nousi puolestaan remix-versio enimmäkseen espanjaksi lauletusta Luis Fonsin ja Daddy Yankeen kappaleesta ”Despacito”, jossa Bieber oli mukana. ”Despacito” oli Bieberin viides Billboard-listan ykköseksi noussut kappale. Se pysyi Billboardin kärjessä 16 viikkoa, mikä on pisin aika singlelle listan 59 vuoden aikana.


title: Justin Bieber

text: Heinäkuussa 2017 Bieber lopetti Purpose-maailmankiertueensa, mutta julkaisi Elokuussa 2017 Bloodpopin kanssa singlen nimeltä Friends.


title: Justin Bieber

text: 2018 Bieber ei esiintynyt Grammyssa, ja Luis Fonsi kertoi ettei hän aio esiintyä, ennen kuin hänen uusi levynsä on valmis, joka on luultavasti hänen viidennes studio-albuminsa.


title: Justin Bieber

text: Jon Chun ohjaama 3D-elokuva "" sai ensi-iltansa helmikuussa 2011. Sitä on luonnehdittu sekä konsertti- että elämäkertaelokuvaksi. Elokuvassa seurataan Bieberin valmistautumista konserttiin loppuunmyydyssä Madison Square Gardenissa vuoden 2010 syksyllä. Elokuva sisältää myös kuvamateriaalia Bieberin kotikaupungista ja lapsuudesta. Elokuvassa haastatellaan Bieberin lähipiiriä, mutta ei häntä itseään. Elokuva on Yhdysvaltojen historian tuottoisin konserttielokuva, sillä se tuotti amerikkalaisissa elokuvateattereissa 73 miljoonaa dollarin lippukassatulot. Maailmanlaajuisesti elokuva tuotti noin 99 miljoonaa dollaria.


title: Justin Bieber

text: Bieberin toinen elokuva, "Justin Bieber’s Believe", sai ensi-iltansa joulukuussa 2013. Siinä tarkastellaan Bieberin Believe-kiertuetta ja Bieberin nousua julkisuuteen. Elokuvassa haastatellaan Bieberiä ja hänen tuttaviaan. Elokuva ei ollut aiemman kaltainen katsojamenestys, sillä se keräsi maailmanlaajuisesti lipputuloja vain noin 11 miljoonaa dollaria. Sen sijaan Suomessa elokuva oli vuoden katsotuimpia dokumenttielokuvia, sillä se keräsi elokuvateattereissa 17 066 katsojaa. Jon Chu ohjasi myös toisen elokuvan.


title: Justin Bieber

text: Syyskuussa 2010 Bieber esiintyi rikossarjassa "C.S.I.", jossa hän näytteli sarjapommittajan veljeä. Hän esiintyi myös helmikuussa 2011 näytetyssä jaksossa, jossa hänen roolihahmonsa tapettiin. Vuonna 2015 Bieber oli roastattavana eli hiillostettavana Comedy Centralin erikoisjaksossa.


title: Justin Bieber

text: Justin Bieber esiintyi ensimmäisen kerran Suomessa vuonna 2013 osana Believe Tour -kiertuetta. Loppuunmyyty konsertti järjestettiin Helsingissä Hartwall Arenalla. Toisen kerran hän saapui Suomeen "Purpose"-levyn maailmankiertueella syksyllä 2016. Ensimmäinen keikka myytiin loppuun minuuteissa, jolloin Helsinkiin järjestettiin myös lisäkonsertti.Talouslehti "Forbes" on listannut Bieberin kolme kertaa kymmenen vaikutusvaltaisimman julkkiksen joukkoon vuosina 2011, 2012 ja 2013. "Forbesin" Celebrity 100 -listalla julkaistaan vuosittain vaikutusvaltaisimmat ja suosituimmat julkkisuuden henkilöt näiden tulojen, medianäkyvyyden ja sosiaalisen median vaikuttavuuden perusteella.


title: Justin Bieber

text: Sosiaalista mediaa analysoivan palvelun Kloutin mukaan vuonna 2011 Justin Bieberillä oli enemmän vaikutusvaltaa sosiaalisessa mediassa kuin Barack Obamalla tai Dalai Lamalla. Syyskuussa 2010 Bieberin päivitysten uutisoitiin aiheuttavan 3 prosenttia kaikesta Twitterin liikenteestä. Hän on Twitterin toiseksi seuratuin henkilö yli 90 miljoonalla seuraajallaan. Maaliskuussa 2016 Bieberistä tuli ensimmäinen henkilö, jonka Vevo-videoita on katsottu yli 10 miljardia kertaa. Elokuussa 2016 hän poisti väliaikaisesti yli 80 miljoonan seuraajan Instagram-tilinsä kyllästyttyään faniensa tyttöystäväänsä solvaaviin kommentteihin.


title: Justin Bieber

text: Bieber on osallistunut useisiin hyväntekeväisyystempauksiin. Hän on kampanjoinut PETA:n eli eläinten oikeuksia puolustavan järjestön puolesta, jotta ihmiset adoptoisivat lemmikkejä eläinsuojista eivätkä kasvattajilta tai eläinkaupoista. Hän tuki Haitin vuoden 2010 maanjäristyksen uhreja osallistumalla Michael Jacksonin ”We Are the World” -hyväntekeväisyyssinglen uudelleenlevytykseen. Hän lauloi kappaleen ensimmäisen rivin, jonka Lionel Richie esittää alkuperäisessä versiossa. Lisäksi Bieber tukee Pencils of Promise -hyväntekeväisyysorganisaatiota. Voittoa tavoittelematon järjestö rakentaa kouluja, ja se keskittyy kehitysmaihin. Organisaation tarkoituksena on taata koulutusta kaikille. Organisaation perustaja on Adam Braun, joka on Bieberin managerin Scooter Braunin veli.


title: Justin Bieber

text: Vuonna 2015 Bieber poseerasi Calvin Klein -alusvaatekampanjan mallina. Lisäksi Bieber mainostaa neljää hajuvettä. Ensimmäisen Someday-hajuveden hän lanseerasi vuonna 2011 Macy’s-tavaratalossa. Sen kerrottiin olevan kaikkien aikojen suosituin julkkis-hajuvesi, sillä se tuotti kolme miljoonaa dollaria vain kolmessa viikossa. Muut hajuvedet olivat Girlfriend (2012), The Key (2013) ja Justin Bieber Collector’s Edition (2014).


title: Justin Bieber

text: Bieber on vakaumuksellinen kristitty ja kertoo kiittävänsä korkeampaa voimaa siitä, että on päässyt nykyiseen asemaansa.


title: Justin Bieber

text: Bieberillä on ollut lukuisia tyttöystäviä, joista tunnetuin lienee laulaja Selena Gomez, jonka kanssa hän seurusteli vuosina 2010–2012. Pari on-off-seurusteli vuoteen 2014 asti. Vuonna 2016 Bieber tapaili Sofia Richieta, joka on laulaja Lionel Richien tytär. Suhde herätti osassa faneja mustasukkaisuutta ja kielteisiä kommentteja, minkä vuoksi Bieber poisti väliaikaisesti yli 80 miljoonan seuraajan Instagram-tilinsä. Hän palasi kuitenkin Instagramiin alkuvuodesta 2017. Selena ja Justin palasivat yhteen pitkän tauon jälkeen 2017 vuoden loppupuolella.


title: Justin Bieber

text: Vuoden 2018 heinäkuussa Bieber ja Hailey Baldwin kihlautuivat ja avioituivat 13. syyskuuta 2018 New Yorkissa. He muuttivat syksyllä 2018 Kanadaan, London-nimiseen kaupunkiin Ontariossa.


title: Justin Bieber

text: Tammikuussa 2014 Bieber pidätettiin ylinopeudesta ja rattijuopumuksesta. Poliisi teki kotietsinnän Bieberin kotiin tammikuussa 2014. Bieber oli riidellyt naapurinsa kanssa, ja oli alkanut heittää naapuritaloaan kananmunilla. Naapuri soitti poliisit paikalle, ja Bieber jatkoi heittelyä vielä viranomaisten jo saavuttua paikalle. Naapurin mukaan kananmunista oli aiheutunut lähes 20 000 dollarin vahingot. Kotietsinnän yhteydessä yksi Bieberin ystävistä pidätettiin huumausainerikoksesta. Bieberin käytöksen johdosta Yhdysvalloissa aloitettiin kansalaisadressi, jossa vaadittiin laulajan karkottamista maasta. Vetoomuksessa häntä kuvailtiin vaaralliseksi sekä piittaamattomaksi huumeiden väärinkäyttäjäksi. Vetoomukseen kerättiin yli 270 000 nimeä, mikä ylitti selvästi presidentin reagoimiseen vaadittavat 100 000 allekirjoitusta. Lopulta Valkoinen talo reagoi adressiin tiedottamalla, että asiaan ei oteta kantaa.


title: Justin Bieber

text: Bieberin musiikillisia esikuvia ja ihailun kohteita ovat muun muassa Michael Jackson, The Beatles, Boyz II Men, Justin Timberlake, Usher ja Mariah Carey.


title: Justin Bieber

text: Justin Bieber on voittanut lukuisia palkintoja. Merkittävimpiä hänen voittamiaan palkintoja on lueteltu alla.


title: Tarzan, apinain kuningas

text: Tarzan, apinain kuningas ("Tarzan of the Apes") on Edgar Rice Burroughsin romaani, joka on ensimmäinen osa viidakkomies Tarzanista kertovassa seikkailuromaanisarjassa. Tarina julkaistiin ensimmäisen kerran amerikkalaisessa lehdessä jatkokertomuksena vuonna 1912 .


title: Tarzan, apinain kuningas

text: Kirjan ensimmäinen suomennos oli Lauri Karilan "Tarzan, apinain kuningas" vuonna 1921. Seppo Ilmarin käännös ilmestyi vuonna 1964 samalla nimellä. Pekka Markkulan käännös vuodelta 1997 on nimeltään "Apinoiden Tarzan".


title: Tarzan, apinain kuningas

text: Ensimmäinen tähän kirjaan perustuva elokuva valmistui Yhdysvalloissa vuonna 1918. Tämän "Tarzan of the Apes" -mykkäelokuvan ohjasi Scott Sidney. Kymmenvuotiasta Tarzania näytteli Gordon Griffith ja aikuista Elmo Lincoln.


title: WatAgame

text: WatAgame on tanskalainen internetyhtiö. Se ylläpiti goSupermodel -sivustoa. GoSupermodelin ylläpitäjät työskentelevät watAgamessa, lukuun ottamatta Alankomaiden ylläpitäjää, joka työskentelee sikäläisessä mainostoimistossa.GoSupermodel lopetti toimintansa 24.toukokuuta 2016


title: WatAgame

text: WatAgame ylläpitää Momio-nimistä peliä mobiililaitteille. Nykyään Momiota voi pelata myös tietokoneilla.


title: Sajano-Šušenskajan voimalaitos

text: Sajano-Šušenskajan voimalaitos, virallisesti "Pjotr Neporožnille nimetty Sajano-Šušenskajan vesivoimalaitos" () on Venäjällä Jenisein yläjuoksulla sijaitseva vesivoimala. Se on Venäjän suurin sähkövoimalaitos ja osa suurta RusGidro-energiayhtiötä. Voimala vaurioitui pahoin elokuun 2009 suuronnettomuudessa. Voimalaitoksen korjaustyöt jatkuvat vuoteen 2014 saakka, mutta osa suurvoimalasta on käytössä.


title: Sajano-Šušenskajan voimalaitos

text: Voimalaitoskompleksi sijaitsee Jeniseillä Hakassian kaakkoisosassa lähellä Sajanogorskin kaupunkia, joen itäpuolella on puolestaan Krasnojarskin aluepiirin Šušenskojen piiri. Voimala on rakennettu paikkaan, jossa Jenisei laskee Sajanin kanjonista Minusinskin kattilalaaksoon. Kompleksi käsittää Sajano-Šušenskajan ja sen alapuolella sijaitsevan Mainan vesivoimalaitokset.


title: Sajano-Šušenskajan voimalaitos

text: Koska Šušenskoje, silloin pikkukylänä, oli ollut Leninin karkotuspaikkana vuosina 1897 – 1900, oli ajatuksena nimetä voimalaitos hänen mukaansa. Näin ei kuitenkaan käynyt, vaan kunnian sai pitkäaikainen Neuvostoliiton energia- ja sähköministeri Pjotr Neporožni.


title: Sajano-Šušenskajan voimalaitos

text: Sajano-Šušenskajan voimalaitos on teholtaan yksi maailman suurimmista. Sen kapasiteetti on 6 400 megawattia ja keskimääräinen vuosituotanto 22,8 miljardia kilowattituntia sähköä. Voimalaitos käsittää kymmenen 640 megawatin turbiinia. Voimalaitoksen pato on 242 metriä korkea ja 1 074,4 metriä pitkä. Sen pohjan leveys on 105,7 metriä ja harjan leveys 25 metriä. Pato muodostaa 621 neliökilometrin laajuisen Sajano-Šušenskojen tekoaltaan, jonka täysi tilavuus on 31,3 kuutiokilometriä. Padon suurin laskettu läpäisykyky on 13 300 kuutiometriä sekunnissa.


title: Sajano-Šušenskajan voimalaitos

text: Päävoimalan alapuolista virtausta säätelee 21,5 kilometrin päässä sijaitseva Mainan kylän (Майна) mukaan nimetty voimalaitos (). Siihen kuuluu kolme turbiinia. Mainan voimalan kapasiteetti on 321 tuhatta kilowattia ja vuosituotanto 1,7 miljardia kilowattituntia.


title: Sajano-Šušenskajan voimalaitos

text: Leningradilaisen Gidroprojekt-instituutin laatima voimalan rakennussuunnitelma valmistui vuonna 1965. Työt Tšerjomuškin taajaman lähistöllä aloitettiin vuonna 1966. Rakentamiseen osallistui eri puolilta Neuvostoliittoa saapuneita työryhmiä, joista suuri osa koostui opiskelijoista ja nuorisoliittolaisista. Voimalaitoksen ensimmäinen turbiini otettiin käyttöön vuonna 1978 ja kymmenes vuonna 1985. Rakennustöiden yhteydessä sai alkunsa Sajanogorskin kaupunki, jonne sijoitettiin runsaasti sähköä tarvitsevaa alumiiniteollisuutta.


title: Sajano-Šušenskajan voimalaitos

text: Voimalaitoksen itäpuolella sijaitsee Šušenskoje Borin kansallispuisto ja vähän etelämpänä laajempi Sajano-Šušenskojen luonnonpuisto.


title: Sajano-Šušenskajan voimalaitos

text: 17. elokuuta 2009 voimalaitoksella tapahtui vakava onnettomuus, jossa menehtyi 75 ihmistä. Onnettomuus sai alkunsa putken halkeamisesta ja veden syöksymisestä valvontahuoneisiin. Kolme laitoksen kymmenestä turbiinista tuhoutui ja useat muut vaurioituivat. Laitoksen lopullisen korjaamisen arvioitiin kestävän vuoteen 2014 ja maksavan noin 910 miljoonaa euroa. Venäjän pääministeri Vladimir Putin arvosteli jyrkästi turvallisuusnäkökohtien laiminlyöntiä taloudellisen voiton kustannuksella ja nimesi onnettomuuteen syylliseksi muun muassa Venäjän energiatuotannon yksityistämistä johtaneen Anatoli Tšubaisin.


title: Sajano-Šušenskajan voimalaitos

text: Onnettomuuden jälkeen voimalaitos joutui laajojen korjaustöiden ja uudistusten kohteeksi. Vuosina 2010–2011 tuotantokäyttöön palautettiin neljä voimalayksikköä (3, 4, 5 ja 6). Sittemmin uutisoitiin viiden uusitun yksikön (1, 7, 8, 9, 10) tuomasta lisätehosta joulukuusta 2011 lähtien (tuotantoon 2012-2013). Keväällä 2013 RusGidro kertoi, että voimalan yhteiskapasiteetista oli käytössä 3 840 МW (kuusi generaattoriyksikköä käytössä eli yksiköt 1, 3, 7, 8, 9 ja 10. Ainakin yksiköt 5 ja 6 olivat uusittavana, yksikön 4 tilasta ei mainintaa). Vuoden 2009 onnettomuudessa pahiten vaurioitunut 2. voimalayksikkö oli aikomus ottaa käyttöön vuoden 2014 aikana.


title: Nokia 7100

text:
Nokia 7100 Supernova on Nokian vuonna 2008 julkaisema matkapuhelin. Nokia 7100:ssa on 1,3 megapikselin kamera, mp3 -soittoäänet, kalenteri ja niin edelleen.
Puhelimessa ei ole muistikorttipaikkaa, ja sisäistä muistia on vähän yli 10 megatavua.


title: Nokia 7100

text: Nokia 7100 oli ensimmäinen Nokia-puhelin, jossa oli Nokian suunnittelema WAP 1.1 -selain.


title: Sajanogorsk

text: Sajanogorsk () on kaupunki Hakassiassa Venäjällä. Se sijaitsee Jenisein rannalla läntisen Sajanvuoriston juurella 97 kilometriä Abakanista etelään. Maantie ja laivareitti yhdistävät kaupungin Abakaniin ja Minusinskiin. Asukkaita on 48 600 (vuonna 2009).


title: Sajanogorsk

text: Sajanogorsk on syntynyt lähellä sijaitsevan Sajano-Šušenskajan voimalaitoksen vuonna 1975 alkaneen rakennustyön yhteydessä. Kaupungissa on alumiini- ja rakennustarviketeollisuutta.


title: Käärmekotkat

text: Käärmekotkat ("Circaetus") on haukkojen heimoon kuuluva päiväpetolintusuku. Käärmekotkien sukuun kuuluu BirdLifen mukaan kuusi lajia.


title: Megakorporaatio

text: Megakorporaatio on William Gibsonin popularisoima termi, joka on yhdistelmä etuliitteestä mega ja sanasta korporaatio. Sitä käytetään tavallisesti etenkin kyberpunk -kirjallisuudessa. Se on kuvitteellinen yhtiö, joka on massiivinen konglomeraatti ja jolla on monopolistinen tai lähes monopolistinen asema monilla markkinoilla. Megakorporaatiot ovat niin voimakkaita, että ne voivat sivuuttaa lakia, ja niillä on omat raskaasti aseistetut armeijat mahdollisella omalla "suveriinilla alueellaan", joilla on mahdollisesti oma hallitus (tai joissakin tapauksissa ne ovat jopa ainut hallitus). Niillä on myös hyvä kontrolli työntekijöihinsä. Megakorporaatioissa yrityskulttuuri on venytetty äärimmilleen. Tieteiskirjallisuudessa megakorporaatioista on kirjoittanut esimerkiksi Thea von Harbou "(Metropolis)", Robert A. Heinlein "(Citizen of the Galaxy)", Robert Asprin "(The Cold Cash War)" ja Andre Norton "(Solar Queen -novellit)".


title: Megakorporaatio

text: Megakorporaatiot näytetään lähes aina pahoina (vain voittoa tavoittelevina ilman minkäänlaista moraalia). Ne harvat tapaukset, joiden johtaja on tarpeeksi hyväntahtoinen ja silti yltää megakorporaatioon esiintyvät yleensä lähinnä lapsille tarkoitetuissa elokuvissa ja kirjoissa (kuten "WALL-E" -elokuvan "Buy N' Large -yhtiö").


title: STS-128

text: STS-128 ( 17A) oli Discoveryn järjestyksessä 37. avaruussukkulalento. Lennon ensimmäinen suunniteltu laukaisuyritys oli 25. elokuuta 2009. Ukkosen vuoksi lähtöä lykättiin seuraavaan päivään. Myös tämä laukaisuyritys peruttiin avaruussukkulan polttoainetankissa havaitun venttiilivian takia. Sukkula laukaistiin lopulta onnistuneesti matkaan Kansainväliselle avaruusasemalle 29. elokuuta 2009 kello 6.59 Suomen aikaa.


title: STS-128

text: Discovery telakoitui Kansainväliseen avaruusasemaan 30. elokuuta ja irtautui siitä 8. syyskuuta. Avaruussukkulan suunniteltiin laskeutuvan Floridan Cape Canaveraliin 11. syyskuuta. Myrkysään vuoksi laskeutumista lykättiin seuraavaan päivään. Floridan Cape Canaveralissa vallinneen ukkossään vuoksi Discovery laskeutui 12. syyskuuta 2009 kello 3.53 Suomen aikaa varalaskupaikalleen Edwardsin lentotukikohtaan Kaliforniaan.


title: STS-128

text: Lennon pääasiallinen hyötykuorma oli Multi-Purpose Logistics Module "Leonardon" joukko mikrogravitaation fysiikkaa ja kemiaa tutkivia kokeita.


title: STS-128

text: Lennolla suoritettiin kolme yli kuuden tunnin avaruuskävelyä. Avaruuskävelyillä poistettiin ja vaihdettiin Euroopan avaruusjärjestön Columbus-moduulin ulkopuolinen materiaalikoe ja vaihdettiin ammoniakkitankki tyhjän tilalle. Discovery toimitti ISS:lle tarvikkeita muun muassa uutta makuuhuonetta varten, koomikko Stephen Colbertin mukaan nimetyn juoksumaton (C.O.L.B.E.R.T. – Combined Operational Load Bearing External Resistance Treadmill), pakastimen ja ruokaa. Avaruusasemalla työskentelevä Timothy Kopra palasi Discoveryn mukana Maahan Nicole Stottin korvatessa hänet.


title: STS-128

text: Euroopan avaruusjärjestö nimesi lennolle osallistuvan Euroopan astronauttijoukkojen Christer Fuglesangin tehtävän ISS:ssä "Alisséksi". Fuglesang osallistui muun muassa kahdelle avaruuskävelylle.


title: STS-128

text: Kansainväliseltä avaruusasemalta suoritettiin kolme avaruuskävelyä (). Kunkin avaruuskävelyn suunniteltu kesto oli noin 6,5 tuntia.


title: Scarto

text: Scarto on italialainen kolmen hengen tarot-peli, jota pelataan piemontelaisella tarot-pakalla. Peli on helpoin tarot-korteilla pelattava peli, josta on hyvä aloittaa pelityyppiin tutustuminen. Sitä pelataan yleensä pienillä panoksilla. Scarto, kuten muutkin Tarot-pelit, kuuluu tikkipeli-perheeseen.


title: Scarto

text: Piemontelaisessa Tarot-pakassa on 78 korttia. Korteissa on viisi maata: kolikot, maljat, sauvat ja miekat sekä erillinen valtti-maa, jonka kortteja kutsutaan Tarokeiksi. Neljässä tavallisessa maassa on numerokortit 1-10 sekä neljä kuvakorttia: sotilas, ratsumies, kuningatar ja kuningas. Pitkissä maissa (sauvat ja miekat) korttien arvojärjestys on normaali, mutta pyöreissä maissa (kolikot ja maljat) 1-10 korttien arvojärjestys on käänteinen eli 1 on arvokkain ja 10 matalin kortti. Kuvakorteissa järjestys on aina normaali: kuningas korkein ja sotilas matalin.


title: Scarto

text: Valttikortteja on 21 ja ne on numeroitu 1 - 21. Italialaiseen tyyliin valtti 20 toimii arvokkaimpana valttina. Eli valtti 21 ja 20 vaihtavat paikkaa. Lisäksi on erityinen, joskus valttikortiksi luettava narri-kortti, joka toimii pelissä sijaiskorttina.


title: Scarto

text: Korteilla on seuraavat pistearvot:Jakaja valitaan nostamalla kortti pakasta. Korkeimman kortin saanut jakaa. Aluksi hän sekoittaa pakan ja vasemman puoleinen pelaaja nostaa sen. Jako, kuten pelaaminenkin, tapahtuu vastapäivään. Pelaajille jaetaan, etumiehestä alkaen, 25 viisi korttia viiden kortin nipuissa. Jakaja jakaa itselleen kolme ylimääräistä korttia, eli 28 korttia.


title: Scarto

text: Jakaja poistaa kädestään kolme valitsemaansa korttia, joiden joukossa ei saa olla kuninkaita eikä kolmea arvokasta valttia. Jakaja voi kuitenkin laittaa narrin syrjään, jos se on ainoa kädessä oleva valttikortti.


title: Scarto

text: Jakaja ajaa ensimmäiseen tikkiin. Pelaajien on tunnustettava maata. Jos maata ei voi tunnustaa pitää pelata valttia (valttipakko). Jos pelaaja ei voi tunnustaa maata eikä pelata valttia hän voi pelata minkä tahansa muun kortin, mutta tällöin hän ei voi voittaa tikkiä. Tikin voittaa korkein ajettu maa tai korkein valtti, jos valttia on pelattu. Tikin voittaja ajaa seuraavaan tikkiin.


title: Scarto

text: Narrilla ei voi voittaa tikkiä. Sen sijaan pelaaja voi käyttää sitä, jos ei halua pelata jotakin kädessään olevaa korttia. Tällöin Narri lyödään tikkiin. Narrin pelannut antaa voittamistaan tikeistä 1-pisteen arvoisen kortin tikin voittajalle ja siirtää narrin voittamiensa tikkien sekaan. Jos pelaaja ei ole voittanut yhtään tikkiä hän jää kortin velkaa tikin voittajalle. Jos narrin pelannut ei voita pelissä yhtään tikkiä, narri siirtyy pelin lopussa sen tikin voittajalle, johon narri pelattiin.


title: Scarto

text: Kun kaikki 25 tikkiä on pelattu pelaajat laskevat korttinsa kolmen kortin nipuissa. Jokaisesta nipusta vähennetään 2 pistettä. Niinpä kolmen 1 pisteen arvoista korttia tuottaa pelaajalle 1 pisteen. Kuningas ja kaksi yhden pisteen arvoista korttia puolestaan 5 pistettä jne... Kolme ylimääräistä korttia, jotka jakaja laittoi syrjään omista korteistaan lasketaan hänen hyväkseen.


title: Scarto

text: Pakassa on jaossa 78 pistettä. Niinpä jokaiselle pelaajalle on jaossa 26 pistettä. Pelaajat voittavat tai häviävät yhden pisteen jokaisesta pisteestä yli tai alle 26 pisteen.


title: Scarto

text: Peliä pelataan yleensä vähintään kolme jakoa. Enemmänkin voi pelata mutta mielellään niin, että kaikki toimivat jakajana yhtä monta kertaa.


Scarto


title: Scarto

text: Kuvia piemontelaisesta Tarot-pakasta


title: 21. divisioona (talvisota)

text: 21. divisioona on suomalainen sotatoimiyhtymä, joka osallistui talvisodan taisteluihin sen loppuvaiheissa. Kyseessä on pääosin etelä-Suomen sotilaspiireissä 13. lokakuuta 1939 perustettavaksi (1. täydennysdivisioonan nimellä) määrätty divisioona. Divisioona sai keskityskäskynsä rintamalle 19. tammikuuta 1940. Divisioona muodostettiin käskyn mukaisesti niistä joukoista, jotka olivat jääneet perustamispaikoille varsinaisen kenttäarmeijan perustamisen jälkeen. Divisioona kuului ennen tammikuussa saamaansa keskittämiskäskyä organisatorisesti kotitäydennysjoukkoihin.


title: 21. divisioona (talvisota)

text: Divisioona oli siis kenttäarmeijan perustamisen jälkeen ylijääneestä henkilöstöstä perustettu yhtymä, joten määrävahvuuksiin ei puolustusvoimien kalustopulasta johtuen päästy edes siinä määrin kuin varsinaisen kenttäarmeijan osalta.Divisioona perustettiin alun perin 1. täydennysdivisioonan nimisenä, mutta kenttäarmeijaan liittämisen yhteydessä sen nimi muutettiin siis 21. divisioonaksi ja samalla kaikki sen alayksiköt nimettiin myös uudelleen. Divisioonan yksiköiden numeroinnissa esitetään ensin taisteluihin osallistuneiden yksiköiden nimet ja suluissa niiden alkuperäiset (perustamistehtävien mukaiset) nimet :


title: Straight Through My Heart

text: "Straight Through My Heart" (tunnettu myös nimellä "Straight Through My Heart (Soldier Down") on amerikkalaisen poikabändin Backstreet Boysin kappale. Se julkaistiin ryhmän seitsemännen studioalbumin This Is Us ensimmäisenä singlenä. Kappale on sanoittaja ja tuottaja RedOnen käsialaa.


title: Straight Through My Heart

text: 23. heinäkuuta 2009 single julkaistiin maailmanlaajuisesti ryhmän virallisilla kotisivuilla ja radiossa kappale julkaistiin 28. heinäkuuta 2009. iTunesissa kappale julkaistiin 14. elokuuta 2009 ja joissain Euroopan maissa 18. elokuuta.


title: Straight Through My Heart

text: "Straight Through My Heart" -musiikkivideo kuvattiin 7. ja 8. elokuuta 2009 Los Angelesiissa, Kaliforniassa ja julkaistiin 27. elokuuta "US Weekly"n nettisivuilla.


title: Straight Through My Heart

text: Videon esittelyssä kerrotaan; ‘'Day Walkers: A group who band together to protect innocent mortals or Kine against the Gentry: Vampires who hunt for prey at bars and nightclubs. Sometimes these hunters become, The hunted..’' (suom. Päivällä kulkijat: Ryhmä, joka on liittynyt yhteen suojellakseen viattomia kuolevaisia tai Kinea Gentryiltä: Vampyyreiltä, jotka metsästävät saalista baareissa ja yökerhoissa. Joskus jahtaajista tulee jahdatut...)


title: Straight Through My Heart

text: Esittelyn jälkeen musiikki alkaa soida. Naisvampyyri ajaa moottoripyörällä yökerholle ja kävelee sisään. BSB esiintyy kyseisellä klubilla. Vampyyri alkaa etsiä uhria BSB:n alkaessa laulaa. Juuri ennen laulun kohokohtaa Nick huomaa, että vampyyrillä on uhri. Kohokohdassa vesi, joka on luultavasti pyhää vettä, pulppuaa alas katosta ryhmän päälle. Tämä pelottaa vampyyria ja Nick kurkottaa tätä kohti. Hän johdattaa vampyyrin yhdessä Brianin, A.J.:n ja Howien kanssa toiseen huoneeseen. He lukitsevat oven ja avaavat toisen, heittäen vampyyrin ulos aurinkoon. Se tuhoaa hänet.


title: Straight Through My Heart

text: Tuhottuaan vampyyrin ryhmä kävelee ulos aurinkoon paljastaen suurentuneet hampaansa ja punaiset silmänsä.


title: Pasteur-instituutti

text: Pasteur-instituutti () on voittoa tavoittelematon yksityisen ranskalainen säätiön omistama instituutti, joka tutkii biologiaa, mikro-organismeja, sairauksia ja rokotuksia. Instituutti on nimetty perustajansa Louis Pasteurin mukaan, joka löysi vuonna 1885 seerumin vesikauhua vastaan. Säätiö perustettiin vuonna 1887, ja sen päämaja sijaitsee Pariisissa.


title: Pasteur-instituutti

text: Instituutin yli satavuotisen historiansa aikana sen tutkijat ovat löytäneet uusia sairauksia, erityisesti infektioita. Instituutti löysi ensimmäisenä HI-viruksen, ja siellä on kehitetty lääkkeitä ja rokotteita esimerkiksi kurkkumätää, tuberkuloosia, influenssaa, keltakuumetta ja ruttoa vastaan.


title: Pasteur-instituutti

text: Instituutin toimitiloissa sijaitsee myös Louis Pasteur -museo ja hänen hautakappelinsa.


title: Pasteur-instituutti

text: lääketieteen Nobel-palkinto on myönnetty kymmenelle instituutin tutkijalle:


title: Thrash Anthems

text: Thrash Anthems on saksalaisen thrash metal -yhtyeen Destructionin yhdeksäs studioalbumi, joka ilmestyi vuonna 2007. Kahta täysin uutta kappaletta, ”Deposition (Your Heads Will Roll)” ja ”Profanity”, lukuun ottamatta albumi sisältää uudelleen äänitetyt versiot Destructionin 1980-luvulla julkaisemista menestyskappaleista.


title: Belgian vaakuna

text: Belgian vaakuna on Belgian tunnus lipun ohella. Se hyväksyttiin maan vaakunaksi 17. maaliskuuta 1837. Siihen on kuvattu mustalle pohjalle kultainen leijona, jolla on punainen kieli ja punaiset kynnet. Suureen vaakunaan on kuvattu myös kaksi leijonaa kilvenkantajina käsissään Belgian liput. Kilven alla olevaan nauhaan on kirjoitettu Belgian motto, "Yhtenäisyydessä on voimaa", joko ranskaksi tai flaamiksi: "L'union fait la force" / "Eendracht maakt macht".


title: 22. divisioona (talvisota)

text: 22. divisioona oli suomalainen sotatoimiyhtymä, joka osallistui talvisodan taisteluihin. Kyseessä on pääosin etelä-Pohjanmaan, Satakunta-Hämeen, keski-Suomen ja Savon sotilaspiireissä 13. lokakuuta 1939 perustettavaksi (2. täydennysdivisioonan nimellä) määrätty divisioona. Divisioona sai keskityskäskynsä rintamalle 20. joulukuuta 1939. Divisioona muodostettiin käskyn mukaisesti niistä joukoista, jotka olivat jääneet perustamispaikoille varsinaisen kenttäarmeijan perustamisen jälkeen. Divisioona kuului ennen joulukuussa saamaansa keskittämiskäskyä organisatorisesti kotitäydennysjoukkoihin.


title: 22. divisioona (talvisota)

text: Divisioona oli kenttäarmeijan perustamisen jälkeen ylijääneestä henkilöstöstä perustettu yhtymä, joten määrävahvuuksiin ei puolustusvoimien kalustopulasta johtuen päästy edes siinä määrin kuin varsinaisen kenttäarmeijan osalta.


title: 22. divisioona (talvisota)

text: Divisioona perustettiin alun perin 2. täydennysdivisioonan nimisenä, mutta kenttäarmeijaan liittämisen yhteydessä sen nimi muutettiin siis 22. divisioonaksi ja samalla kaikki sen alayksiköt nimettiin myös uudelleen. Divisioonan yksiköiden numeroinnissa esitetään ensin taisteluihin osallistuneiden yksiköiden nimet ja suluissa niiden alkuperäiset (perustamistehtävien mukaiset) nimet, jotka osin ehtivät muuttuakin ennen sodan alkua. :Divisioona ei ollut talvisodan aikana koskaan varsinaisesti rintamavastuussa oman esikuntansa johdolla vaan divisioonan joukot toimivat käytännössä useiden eri divisioonien esikuntien alaisuudessa. Varsinaisten taistelujoukkojen osalta sotatapahtumat olivat pääpiirteissään seuraavia:


title: 23. divisioona (talvisota)

text: 23. divisioona on suomalainen sotatoimiyhtymä, joka osallistui talvisodan taisteluihin sen loppuvaiheissa. Kyseessä on pääosin keski-Suomen, Savon ja Karjalan sotilaspiireissä 13. lokakuuta 1939 perustettavaksi (3. täydennysdivisioonan nimellä) määrätty divisioona. Divisioona sai keskityskäskynsä rintamalle 7. helmikuuta 1940. Divisioona muodostettiin käskyn mukaisesti niistä joukoista, jotka olivat jääneet perustamispaikoille varsinaisen kenttäarmeijan perustamisen jälkeen. Divisioona kuului ennen helmikuussa saamaansa keskittämiskäskyä organisatorisesti kotitäydennysjoukkoihin.